“Kami Rela Dibawah Uthmaniyyah Daripada Katolik Sepanyol!” – Rakyat Belanda

Pernah pergi desa Turkeye di Belanda?  Di mana tu?  Tak pernah dengar lah, Turki, Turki lah. Belanda, Belanda lah kan? Tak lah, Turkeye adalah sebuah desa pedalaman di Belanda, dan… ya, namanya memang bersempena dengan nama Turki. Tapi kenapa?

Berdasarkan pemerhatian sosial, sesetengah pengulas sejarah Eropah beranggapan bahawa 99 peratus penduduk Belanda belum pernah mendengar tempat ini atau pernah mengunjunginya. Selama berabad-abad, desa yang bernama Turkeye ini sukar untuk dijangkau dan terlalu terpencil dari geografi populasi utama masyarakat Belanda.

Hingga ke hari ini, dikatakan para pengunjung yang ingin melawati desa terpencil itu masih perlu melalui cabaran yang besar untuk tiba ke tempat yang kecil itu. Desanya mungkin sekecil namanya, tetapi tidak ramai orang tahu bahawai ia mempunyai asal usul yang sangat menarik dan merujuk kepada satu anekdot yang paling unik dalam sejarah Belanda.

Jelas dari ejaan dan sebutannya, desa Turkeye dinamakan bersempena nama bangsa Turki, yang menghuni semenanjung di seberang Selat Bosphorus, jurang yang memisahkan Eropah dan Asia, tetapi jauh dari Belanda.

Namun orang Turki memainkan peranan penting dalam Rev0lusi dan Per4ng Kemerdekaan Belanda yang merupakan salah satu dari peristiwa penting sepaniang Per4ng 80 Tahun (yang dikenali oleh Belanda sebagai Per4ng Agama Lapan Puluh Tahun dan orang Eropah yang lain sebagai Rev0lusi Belanda).

Pada waktu itu, Turki yang masih sebuah kuasa besar Eropah, dikenali sebagai Empayar Uthmaniyyah dan diperintah oleh seorang Sultan. Oleh itu, tindakan Belanda dalam menilai peranan Turki sebagai sesuatu yang penting boleh dinilai dari fakta tentang rancangan mereka untuk merayakan sambutan quadricentennial (sambutan meraikan kejayaan tertentu yang berusia 400 tahun) hubungan diplomatik Belanda-Turki yang telah memasuki empat abad pada tahun 2012, jadi ia menunjukkan bahawa ia bermula pada tahun 1612.

Sejarahnya merangkumi peristiwa seperti pengiktirafan Uthmaniyah terhadap Belanda sebagai sebuah negara secara formal, walaupun status yang lebih kukuh sebagai sebuah negara yang merdeka secara rasminya berlaku pada tahun 1648 setelah Sepanyol mengakui kekalahannya dalam Perjanjian Münster (lebih dikenali sebagai Perjanjian Westphalia), yang sekaligus telah mengakhiri per4ng secara rasmi.

Hubungan tidak rasmi antara Belanda dan Uthmaniyah perlu ditelusuri lebih jauh sebelum itu lagi, pada bulan Oktober tahun 1566. Hubungan itu dijalin melalui Joseph Nasi, seorang pelarian Yahudi yang bersahabat dengan Putera stadthouder William dari Oranje (Taciturn) di Antwerp. Putera William dilantik sebagai gabenor oleh raja Sepanyol, Philip II di Belanda, Zeeland dan Utrecht pada tahun 1559.

Namun Putera William terpaksa berhadapan dengan tekanan kerana dasar undang-undang z4lim yang dilaksanakan Philip terhadap golongan heretik (pengamal bid’ah agama dab ajaran sesat) dan penglibatan pihak Holy Inquisition.

Putera William telah berkali-kali memohon Raja Sepanyol Philip II untuk meringankan sedikit undang-undang dan sistem yamg menindas rakyat ini, tetapi apabila dia mula merasakan segala rayuannya itu akan terus sia-sia, penentangannya dipanaskan lagi melalui satu pidato yang sangat terbuka pada tahun 1664.

Joseph Nasi, yang telah melarikan diri dari Inquisition pemerintah di Sepanyol, pada waktu ini telah bekerja untuk Sultan Uthmaniyyah dan sedang menjadi orang tengah di antara Uthmaniyah dan Belanda melalui surat menyurat di mana kemuncak jalinan kesepakatan itu menyaksikan Uthmaniyah menjanjikan sokongan berbentuk kewangan dan ketenter4an untuk Belanda memperjuangkan kemerdekaannya. Semua bantuan ini dikirim kepada Belanda pada tahun 1574.

Negara-negara Rendah secara teknikalnya telah membentuk sebahagian daripada kerajaan Sepanyol tetapi dasar yang kurang bijak dilaksanakan Majlis Pemangku Diraja mewakili Philip II secara tidak langsung telah menyisihkan para bangsawan tempatan, yang kemudiannya diusir keluar dari struktur pemerintahan.

Percukaian yang tinggi, pengangguran berleluasa, dan penderitaan golongan Calvinis akibat penindasan pemerintah Katolik telah melahirkan penentangan berbahaya yang kemudian dihancurkan oleh Duke of Alba sekitar 1567 lalu memicu penindasan yang lebih teruk lagi dengan gaya pemerintahan yang penuh keg4nasan dan hukvman.

Pember0ntakan secara terbuka yang dipimpin oleh Putera William bakal menyusul. Dia mengelak dari terlibat dalam pertempvran secara konvensional dengan pasukan tenter4 Sepanyol yang jauh lebih unggul dan memanfaatkan kemahiran dan pengetahuan tempatannya.

William menyelamatkan kota-kota yang dikepung seperti Leiden (1573–74) dengan membuka tembok tanggul dan membanjiri kawasan luar bandar.  Penj4rahan Antwerp pada 1576 menyebabkan berlakunya penyatuan sementara seluruh Belanda dan usaha memulihkan keamanan dalam Pasifikasi Ghent.

Lambakan populasi golongan Calvinis dengan pantas telah menyebabkan wilayah-wilayah selatan membentuk Kesatuan Arras pada 1579 dan mengambil jalan berdamai dengan Sepanyol. Wilayah utara membentuk Kesatuan Utrecht, lalu per4ng itu menjadi perjuangan keagamaan untuk kemerdekaan.

Berkat sokongan kewangan dan ketenter4an dari Empayar Uthmaniyah, Putera William berupaya terus bertahan sebelum beliau akhirnya m4ti dibvnuh pada tahun 1584, ketika tampuk kepimpinan diserahkan kepada Maurice of Nassau dan ahli politik Oldenbarneveldt.

Seluruh Provinsi-provinsi Bersatu hanya terselamat dek kerana masa. Ditakdirkan, pada waktu itu, Sepanyol terpaksa mengalihkan seluruh komitmennya untuk memberi tumpuan terhadap per4ng melawan Perancis, Inggeris, dan Uthmaniyah. Gencatan s3njata berlaku pada tahun 1609 diikuti dengan pengiktirafan terhadap kemerdekaan penuh Belanda di Peace of Westphalia pada tahun 1648.

TOLERANSI BERAGAMA

Bila kita sebut soal toleransi beragama, ia mungkin dianggap sebagai biasa bagi para pembaca moden yang sentiasa dididik dengan kepercayaan bahawa toleransi adalah salah satu nilai asas dalam pembinaan tamadun barat di Eropah.

Ini meninggalkan satu sifat ketinggian diri pada seseorang kerana mereka jarang atau mungkin langsung tidak didedahkan dengan sisi hitam bangsa Eropah.

Mereka akan terkejut sekiranya diberitahu bahawa sehingga abad ke-16, konsep dan nilai toleransi beragama tidak langsung pernah disaksikan di mana-mana pelusuk di Eropah. Semenjak Kristianiti mempengaruhi Empayar Rom, pemerintah Kristian mentadbir berasaskan prinsip ‘Satu Kerajaan, Satu Undang-undang, Satu Kepercayaan.’

Fahaman teologi Kristian menganggap Jesus Christ sebagai satu-satunya jalan untuk diselamatkan, dan Gereja sebagai satu-satunya jalan menuju kepada Jesus.

Orang-orang yang tidak beriman dengan Kristian dianggap sebagai tidak akan tergolong dalam kalangan umat yang akan diselamatkan, bahkan dianggap sebagai pendosa atau penjenayah yang dilihat seumpama ‘anak-anak syaitan.’

Gereja berpendapat bahawa ini menjadi tanggungjawab pemerintah untuk membersihkan masyarakat dari korupsi, atau dirinya akan dipertanggungjawabkan sepenuhnya.

Apabila nilai-nilai pelampau sebegini tersebar meluas hingga meningkatkan penindasan terhadap kaum Kristian itu sendiri, mereka umpama tiada arah tuju hendak bergantung. Akhirnya, apabila penindasan itu semakin dirasakan tidak mampu lagi untuk diterima, orang-orang Kristian mula meminta bantuan dari pemerintah negara Islam.

SUMBANGAN UTHMANIYAH TERHADAP KEMERDEKAAN BELANDA

Sebelum pember0ntakan tercetus, Putera William yang sudah tidak sanggup lagi menjadi gabenor untuk Sepanyol, telah bertindak menubuhkan pakatan bersekutu dengan pengikut Protestan dalam per4ng kemerdekaan melawan Kerajaan Sepanyol.

Putera ini gigih untuk menarik perhatian golongan Calvinis bagi membina konsep toleransi beragama ketika cuba menyeru penyatuan seluruh wilayah Belanda bagi menentang kez4liman Sepanyol.

Perbahasan tentang kemungkinan pembentukan sistem toleransi beragama telah tiba kepadanya melalui beberapa surat yang melaporkan perbincangan itu di Perancis. Perdebatan itu hanya disahkan setelah terdapat nota yang merujuk tentang Empayar Uthmaniyyah. Tokoh Katolik-humanist (Katolik yang lebih liberal), Viglius mengirim surat kepada Putera William pada tahun 1564, yang berbunyi:

“Sebilangan rakyat hanya ingin meringankan rang undang-undang kekerasan yang z4lim, sebahagian yang lain ingin mengembalikan darjat mereka dengan mengejar kemerdekaan, atau sekurang-kurangnya, jika dapat menikmati hidup yang aman sebagaimana yang sedang dinikmati masyarakat Kristian dan Yahudi bawah pemerintahan orang Turki itu pun sudah mencukupi.”

Manakala bangsawan Belanda-Belgium, d’Esquerdes mencatatkan frasa berikut, “lebih baik menjadi sebuah kerajaan dibawah naungan pemerintah bangsa Turki daripada hidup bertentangan dengan moraliti seseorang dan menerima layanan z4lim mengikut undang-undang (penganiayaan) ini.”

Empayar Uthmaniyyah akan menikmati konteks yang menarik di Belanda, kerana bantuan sokongan daripada Sultan Süleyman Kanuni untuk Putera William memulakan per4ng kemerdekaan akan tiba tak lama lagi. Pada bulan Disember 1565, pendokong toleransi, Francis Junius dan adik lelaki Putera William Oranje, Louis Nassau, mengutuskan surat kepada Philip II, meminta toleransi.

Surat dengan karangan pidato ringkas yang dikirimkan kepada Philip II itu dengan beraninya membandingkan strategi Turki yang ‘kuat’ dengan strategi ‘jahil’ Philip, yang sememangmya sedang menerima tekanan hebat dari Uthmaniyah di Mediterranean:

“Dan siapakah sekarang ini tidak nampak budaya kepelbagaian agama yang sangat besar di bawah bangsa Turki yang agung itu? Dalam kalangan orang Kristian sahaja sudah ada 15 hingga 20 mazhab dan aliran yang berbeza. Kemudian ada kaum Yahudi, Parsi dan Muhammadan, semua rakyat di dalam empayar ini, lebih bertentangan antara satu sama lain dalam soal kepercayaan agama tetapi perbezaan diraikan, bukan seperti air yang menentang api. Sesungguhnya, jika kepelbagaian sebegitu menjadi punca kepada kekacauan dan hasutan, mustahil orang Turki mampu menjadi begitu kuat. Adalah suatu kebodohan besar jika ada pendapat bahawa seseorang tidak boleh mencipta kedamaian di antara subjek apabila mereka menganut agama yang berbeza. Sesiapa yang menganggap punca kekacauan dan hasutan sebagai sumbernya, akan mendapati bahawa itu sama sekali bukan berasal dari kepelbagaian agama, tetapi dari ketaksuban dan keghairahan tertentu seperti sikap suka menipu, cemburu, sombong, dendam dan lain-lain yang seumpamanya, yang boleh memicu sengketa walaupun hanya kerana perbezaan kecil, dan apabila undang-undang tidak meletakkan mereka di tempat yang sepatutnya, mereka terus menghasut sedikit demi sedikit dan terus menimbulkan kekacauan dan kekeliruan terhadap orang ramai.”

Ingat, hanya tinggal beberapa bulan sahaja lagi sebelum Belanda menerima bantuan dan sokongan daripada Sultan Süleyman untuk menentang Philip, pada detik ini, hujah mereka hampir menjadi provokasi:

“Kebahagiaan dan rasa gembira dapat hidup dan beribadat untuk Tuhan dalam jiwa yang merdeka adalah kuasa yang paling hebat yang membuat seseorang melupakan segala kegembiraan dan keinginan lain….. jadi, atas sebab itu, tidak hairan sangat lah dan tidak syak lagi, banyak wilayah-wilayah yang selama ini menerima penindasan di Perancis, demi kepentingan agama, mereka sanggup hidup di bawah pemerintahan bangsa Turki, dengan harapan sekurang-kurangnya mereka dibiarkan hidup dalam kebebasan yang paling mereka inginkan. “

Pada bulan Ogos 1566, semasa berlakunya tunjuk perasaan yang terkenal terhadap pemerintahan Sepanyol-Katolik di Antwerp yang dikenali sebagai ‘Beeldenstorm’ (‘Badai menentang berhala’), sekumpulan orang Kristian Calvinis menyanyikan sebuah lagu yang berbentuk nasihat dan menyeru orang ramai agar ‘letaklah bulan sabit pada lengan pakaian kamu, lebih baik Turki daripada Paus!’.

Mereka merujuk pada hiasan pingat perak dalam bentuk bulan sabit, dengan tulisan “Endespite delames, liver Turcx dann Pavs” (Di sebalik kekacauan ini, orang Turki lebih baik daripada Paus). Pingat itu sekali lagi dilihat pada pakaian lanun Belanda semasa penaklvkan kota Leiden pada tahun 1574.

Budaya sejarah pop telah membuat tafsiran bahawa semua ini hanyalah tindakan simbolik yang bermaksud Belanda lebih rela m4ti daripada hidup di bawah pemerintahan Katolik.

Tetapi catatan sejarah asli jelas menunjukkan bahawa ungkapan itu sememangnya merujuk kepada perbandingan di antara sifat Sultan Uthmaniyah dan Paus Katolik dalam soal toleransi. Kecenderungan ciri-ciri yang merujuk kepada pemerintahan Turki bertambah kukuh memandangkan ia wujud sebagai gambaran dalam beberapa lagu yang digunakan oleh Belanda, contohnya adalah seperti terjemahan berikut:

Putera Oranje yang berjaya,
Tuhan akan jadikan dia bijak
dan memahami firman Tuhan,
bermula daripada saat ini.

Semoga disampaikan ke setiap pelusuk,
bahawa dia telah pun menjadi seorang
Turki yang lebih baik daripada Pope.
Walaupun Turki tidak dipanggil Kristian,

Mereka tidak membakar manusia
kerana kepercayaan syirik,
seperti yang dilakukan oleh Paus,
dan orang Katolik, pada setiap hari.

Sejarawan Jan Fruytiers mengukuhkan lagi kepercayaan bahawa Belanda merujuk kepada orang Turki dalam slogan pada pingat perak itu :

“Ada yang memakai bulan sabit perak pada topi mereka dengan ayat ini tertulis padanya: Lebih Baik Turki Daripada Paus. Mereka memperkirakan kez4liman Paus adalah jauh lebih teruk berbanding orang Turki yang sekurang-kurangnya tidak akan mengganggu kepercayaan agama seseorang yang membayar cukai kepada mereka, dan lebih menepati janji berbanding Paus. “

Tepat selepas ‘Beeldenstorm’, pada bulan Oktober, Joseph Nasi yang melarikan diri dari pemb4ntaian di Sepanyol telah mengatur surat dari Sultan Süleyman I yang menjanjikan sokongan kewangan dan ketenter4an untuk Belanda. Selepas kem4tian Süleyman, diplomasi diteruskan dengan Sultan Selim II sehingga kerjasama rasmi dijalin pada tahun 1574.

Apa sebenarnya yang ditulis dan dibincangkan antara sultan dan Belanda, itu aku tak tahu. Tetapi memandangkan Süleyman telah menyebut tentang meraikan toleransi terhadap golongan Protestan dalam surat-menyuratnya dengan Francis I pada tahun 1528, dia pasti akan melakukannya sekali lagi dengan Belanda, terutamanya kerana dia menyedari bahawa Belanda sedang berjuang untuk mencapai toleransi, di mana Uthmaniyah sendiri telah laksanakan di Empayarnya.

Pada tahun 1579, Putera William Oranje berjaya mengisytiharkan deklarasi pertama tentang toleransi sejagat di Eropah, memperluaskan kebebasan beragama bukan hanya kepada orang Kristian lain (seperti dalam Hungariam Edict of Torda tahun 1568), tetapi juga kepada orang Yahudi dan bahkan umat Islam. ‘Kesatuan Utrecht’ menyatakan bahawa ‘setiap individu diberikan kebebasan dalam beragama dan tidak ada sesiapa yang akan dianiaya atau dipersoalkan kerana kepercayaannya’

Namun Kesatuan Utrecht tidak menghalang terutamanya penganut Katolik untuk mengalami diskriminasi sesekali, sehingga gereja-gereja mereka tidak boleh dilihat dengan mendirikannya di rumah-rumah persendirian.

Namun demikian, kempen toleransi telah berjaya mewujudkan toleransi sebagai cita-cita dalam pemikiran intelektual Belanda, yang kadang-kalanya boleh dibanggakan dengan toleransi bahkan umat Islam di Belanda. Dalam karya lukisan Belanda, umat Islam digambarkan sebagai simbol kedua idea toleransi, sebagai toleransi dan nilai duniawi Republik Belanda.

Belanda menjadi persimpangan menarik dalam menyerap model Uthmaniyyah mengenai kepelbagaian agama. Pertama, ia tiba kepada Belanda dalam perbahasan toleransi yang berasal dari Perancis dan dalam tulisan Sebastian Castellio.

Kedua, intoleransi agama di Sepanyol adalah alasan bagi Belanda untuk member0ntak dan memupuk kerjasama dengan Uthmaniyah. Tidak diragukan lagi bahawa perbezaan dasar Uthmaniyyah dengan intoleransi Sepanyol, yang dialami oleh Joseph Nasi dalam hidupnya sendiri, memainkan peranan penting dalam kesepakatan yang dia bina antara Sultan Süleyman I dengan Belanda.

Putera William Oranje telah digambarkan sebagai tidak penat berusaha untuk menyatukan wilayah Belanda di bawah keadaan toleransi agama secara universal.

Apa yang membuat William begitu yakin dan gigih untuk membina sistem toleransi beragama kekal menjadi misteri. Walaupun dendam peribadinya terhadap penganiayaan pasti menjadi faktor penting, seperti yang telah disimpulkan, aku percaya, contoh yang baik dari gaya pemerintahan Uthmaniyah dan mengenang jasa atas sokongan Uthmaniyah telah memberi William semangat dan keyakinan untuk berjuang bukan hanya untuk toleransi bagi beberapa mazhab semata-mata, tetapi visinya adalah ntuk membina masyarakat pelbagai agama yang hidup harmoni.

Berdasarkan apa yang mereka telah lalui, adakah anda sebagai rakyat Malaysia bukan Islam, masih merasakan yang orang Islam tidak bertoleransi? Masih mahu menuduh kaum majoriti ini sebagai penindas? Tepuk dada, tanya selera, pintu keluar sentiasa terbuka.

RUJUKAN:

Israel, J. I. (1998). The Dutch Republic Its Rise, Greatness, and Fall 1477–1806. Oxford University Press

Kalau anda berminat dengan sejarah Uthmaniyyah, kami nak mencadangkan buku terbaru kami Uthmaniyyah Di Hujung Jari sebagai rujukan untuk mempelajari kebangkitan dan kejatuhan tamadun agung umat Islam ini. Klik sini untuk pembelian.


Shahmaran: Wanita Ular Dalam Legenda Timur Tengah

Siapa peminat mitologi Yunani Kuno, mesti pembaca kenal dengan wanita yang bernama Medusa yang disumpah oleh dewi Athena selepas melakukan hubungan intim dengan dewa Poseidon di kuilnya, menjadi raksasa berambut ular berbisa. Lagendanya semakin terkenal selepas kepalanya dipancung oleh pahlawan bernama Perseus, kemudian menyerahkan kepala Medusa kepada dewi Athena.

Namun di Timur Tengah wujud karakter seperti Medusa dalam dunia mitologi mereka. Nama karakter itu ialah ‘Shahmaran’. Nama Shahmaran berasal dari bahasa Parsi dengan menggabungkan nama ‘shah’ dan ‘maran’. Jika dua nama ini digabungan, ia bermaksud ‘Raja Segala Ular’. Raja-raja Parsi pernah menggunakan nama ini sebagai gelaran untuk tunjukkan kuasa. Tetapi oleh sebab Shahmaran dalam mitologi ialah seorang wanita, maksud namanya bertukar kepada ‘Ratu Segala Ular’.

Mitos Shahmaran berasal dari timur Anatolia di Turki dan berkait dengan budaya Kurd dan Turki. Shahmaran juga hadir dalam budaya Tatar dan Chuvash yang juga bertutur dalam bahasa Turkic dan menetap di timur. Kisah lagenda Shahmaran telah berubah zaman-berzaman, namun ada beberapa unsur dalam kisahnya masih tidak berubah seperti cerita Shahmaran bersama pemuda bernama Tahmasp. Tahmasp juga mempunyai nama lain seperti Cansab, Djansab, dan Cemshab mengikut versi lain.
Sesetengah versi pula menyatakan kota tempat Tahmasp berasal ialah kota Mardin iaitu kota Rom Kuno yang terletak di tenggara Turki. Walau bagaimanapun, kisah inilah menjadikan Shahmaran menjadi terkenal dalam budaya kaum-kaum Turkic di Timur Tengah.

KISAH TAHMASP DAN SHAHMARAN

Tahmasp berasal dari keluarga yang miskin dan bekerja sebagai pemotong kayu. Kayu yang dia potong kemudian dijual dan hasil jualan itulah sumber kehidupannya. Pada suatu hari, Tahmasp bersama kawan-kawan yang juga pemotong kayu pergi ke hutan untuk memungut ranting kayu, kemudian mereka terjumpa sebuah gua yang penuh dengan madu. Tahmasp masuk ke dalam gua untuk memungut madu tersebut.

Selepas memungut madu, dia perasan kawannya telah meninggalkannya. Tinggal dia keseorangan dalam gua tersebut. Tahmasp begitu sedih dan risau dia akan mati dalam gua. Tetapi dia menemui lubang kecil di balik dinding gua. Dengan menggunakan pisau yang dia simpan, Tahmasp mengorek sekeliling lubang itu. Lubang itu membesar dan membentuk sebuah lubang besar. Tiba masa Tahmasp kepenatan, dia berehat sebentar sehingga tertidur.

Sebaik saja dia bangun, Tahmasp terkejut dengan kehadiran beratus-ratus ular yang mengelilingnya. Ular tersebut hanya memerhati Tahmasp dan apabila dia bergerak, ular-ular itu mula menuju kepadanya. Tahmasp ketakutan. Dia tahu bahawa dia bakal mati dipatuk oleh ular yang begitu banyak. Dia menutup mata untuk menyediakan diri untuk mati. Namun begitu, tiada apa-apa yang berlaku. Tahmasp memberanikan diri membuka matanya untuk melihat keadaan.

Apabila Tahmasp membuka matanya, dia melihat wanita cantik di hadapannya. Dialah Shahmaran. Tahmasp terdiam apabila melihat bahagian bawah wanita itu ialah tubuh berupa ular. Shahmaran kemudian memperkenalkan dirinya dan memberitahu Tahmasp supaya tidak takut kerana dia dan ular disekeliling mereka tidak akan cederakannya.

Ular-ular itu sebenarnya ular yang dikawal oleh Shahmaran sendiri dan ia bukan ular yang calang-calang: pintar, peramah, dan penyayang. Shahmaran meberitahu Tahmasp bahawa mereka akan melayannya seperti tetamu dan menyuruh meneruskan rehat. Dia berjanji pada esok hari mereka berdua berbual lagi. Selepas itu, Shahmaran menghilangkan diri.

Tahmasp hanya terdiam saja dan tidak tahu apa nak kata, seolah-olah dia mengalami mimpi. Kemudian dia meneruskan tidurnya. Bangun saja dia, dia berada di dalam dewan yang besar dan di hadapannya terdapat meja yang penuh dengan makanan.

Shahmaran pula berbaring di atas meja itu. Barulah Tahmasp percaya bahawa apa yang dia alami bukannya mimpi. Shahmaran menjemput tetamunya untuk menjamu sarapan dan memulakan cerita tentang sejarah manusia. Tahmasp tertarik dengan kelakuan Shahmaran yang bijaksana, kemudian mereka berdua menjadi pasangan kekasih.

TAHMASP BERTEMU DENGAN RAJA

Tahmasp bahagian bersama Shahmaran di lokasi yang dikatakan sebagai kerajaan bawah tanah milik Shahmaran sendiri. Walau bagaimanapun, datang rindu Tahmasp terhadap keluarganya dan dia mahu kembali sekejap ke pangkuan keluarga. Pada mulanya, Shahmaran agak keberatan untuk melepaskan pasangannya namun atas dasar cinta, dia menerima permintaan Tahmasp.

Sebelum Tahmasp meninggalkan kerajaan bawah tanah, Shahmaran menegaskan kepada Tahmasp bahawa tiada sesiapa tahu tentang kerajaan yang diperintah oleh wanita bertubuh ular ini. Tambahan pula, Tahmasp harus menerima salah satu ciri dari Shahmaran kerana mereka berdua telah lama tinggal bersama. Shahmaran memberitahu bahawa Tahmasp tidak boleh pergi ke tempat mandi awam kerana kulitnya akan mendedahkan sisik jika bersentuhan dengan air dan rahsia mereka berdua akan terbongkar.

Tahmasp mematuhi peringatan kekasihnya dan balik ke rumah. Akhirnya dia bertemu keluarganya dan menetap selama beberapa tahun. Semuanya dalam keadaan baik sehinggalah raja yang memerintah kota yang Tahmasp tinggal (versi lain menyebut puteri raja) telah mengalami kesakitan yang misteri.

Ahli perubatan diraja memeriksa keadaan rajanya itu dan memberitahu bahawa untuk menyembuhkan sakit baginda, haruslah memakan daging Shahmaran. Raja itu kemudian mengarahkan untuk menyebar luas berita ini dan mencari sesiapa yang mengenali Shamaran dan pernah pergi ke kerajaannya.

Namun pencarian ini sukar untuk dilaksanakan, maka ahli perubatan itu mencadangkan baginda untuk menuangkan air ke atas kulit setiap rakyat. Jika kulitnya menjadi sisik, dialah orang yang pernah bertemu dengan Shahmaran. Dalam kes Tahmasp, dia telah diberitahu tentang amaran dari Shahmaran dan perkara ini tidak baik buat Tahmasp.

Raja itu kemudian mengarahkan rakyat yang baginda pilih dikumpulkan ke tempat mandi awam. Mereka ini diperhatikan oleh para tentera diraja sebaik saja rakyat dipilih ini berendam dalam kolam. Tahmasp cuba melarikan diri dengan bersembunyi namun tertangkap oleh salah satu tentera diraja dan memaksa dia berendam dalam kolam.

Sebaik saja tentera itu menghumban Tahmasp ke dalam air, serta-merta kulitnya menghilang dan timbul sisik. Tahmasp dikeluarkan dari kolam dan dibawa menghadap raja. Tahmasp pada awalnya tidak mahu memberitahu tentang cintanya namun akhirnya dia terpaksa membuka mulut setelah diseksa tanpa henti.

PENGAKHIRAN HIDUP TAHMASP DAN SHAHMARAN

Setelah raja mengetahui lokasi Shahmaran, baginda menghantar para tentera ke gua tempat Tahmasp bertemu kekasihnya, menangkap dan membawa Shahmaran ke istana. Tahmasp yang berada dalam istana merasa malu dan kecewa apabila bertentang mata dengan Shahmaran yang ditangkap itu, kecewa dia mengkhianati cintanya.

Shahmaran kemudian memberitahu rahsia penyembuhan kepada raja. Dia memberitahu jika sesiapa memakan ekornya, dia akan mempunyai kebijaksanaan dan umur yang panjang. Jika seseorang memakan kepalanya, dia akan mati. Selesai memberitahu rahsianya, dia dibunuh dan mengerat tubuhnya menjadi tiga bahagian.

Raja itu terus mengambil bahagian ekor Shahmaran dan memakannya. Sesetengah versi lain pula menyatakan wazir (pegawai tinggi Turki) atau ketua tentera memakan ekornya. Manakala Tahmasp pula terus memakan kepala Shahmaran kerana begitu sedih sampai berniat untuk membunuh diri. Mengejutkan, raja (wazir atau ketua tentera) itu yang mati dan Tahmasp pula masih tidak tiada apa-apa.

Kisah itu tidak menceritakan mengapa perkara sebegitu berlaku namun ada jawapannya jika meneliti lukisan-lukisan yang menggambarkan rupa Shahmaran. Shahmaran mempunyai dua kepala: kepala manusia dan kepala ular di hujung ekornya. Dalam kes ini, kepala manusia Shahmaran berkemungkinan ialah ekor sebenar manakala kepala ular pula ialah kepala sebenar Shahmaran.

Kisah ini berakhir dengan Tahmasp meninggalkan rumahnya dan mengembara sendirian. Oleh sebab dia peroleh kebijaksanaan dari kekasihnya, dia menjadi seorang yang warak. Namun penyesalan mengkhianati cintanya tidak hilang sehingga dia meninggal dunia.

Terdapat versi lain menceritakan bahawa ular di bawah pimpinan Shahmaran bersumpah menjadi musuh utama manusia setelah mengetahui kematian ratu mereka. Ada satu lagi versi menceritakan Tahmasp pergi ke kerajaan bawah tanah dan meminta ular-ular itu menghukum dirinya.Walau bagaimanapun, tidak diceritakan tentang sama ada ular-ular itu menghukum atau memaafkan Tahmasp.

LAGENDA SHAHMARAN YANG BERKEKALAN

Walaupun kisah ini menyedihkan, namun legasi Shahmaran diperingati sebagai simbol perlindungan. Lukisan Shahmaran digantung pada dinding rumah sebagai bentuk pendinding dari sebarang ancaman. Ada juga kalangan warga Timur Tengah memakai perhiasan berupa wanita bertubuh ular itu.

Di Turki, Shahmaran menjadi simbol kebudayaan bagi rakyat terutamanya rakyat kota Mardin yang ramai dengan penduduk bangsa Kurd dan Arab. Dipercayai bahawa kota Mardin ialah kota tempat Tahmasp tinggal. Shahmaran juga menjadi karakter fiksyen dalam dunia penceritaan seperti ‘The Ring of Shah Maran, A Story from the Mountains of Kurdistan’ yang ditulis oleh Raphael Emmanuel dan diterbit pada 1944.

Pada tahun 2020, Mardin Metropolitan Municipality mengadakan pameran seni terbuka yang bernama Shahmaran Mardin untuk mempamerkan tugu Shahmeran yang direka oleh artis bernama Ayla Turan.

RUJUKAN:

Mingren, W. (7 September 2021). Who Was Shahmaran? Lover, Trickster, Ancient Persian Snake Lady. Ancient Origins.

Emmanuel, Raphael (1944). The Ring of Shah Maran: A Story from the Mountains of Kurdistan. Danville, Illinois: Interstate Printers and Publishers.


Bagaimana Korea Selatan Berjaya Mengawal Penularan Wabak Covid-19?

Selepas keadaan sudah mulai reda di China, Covid-19 kini mula menyerang Eropah pula, Itali merupakan negara yang memiliki kes serta angka kematian tertinggi setakat ini.

Kerajaan Itali, Sepanyol, Perancis dan German telah mengisytiharkan lockdown bagi mengawal penularan. Keadaan di Eropah boleh dikatakan teruk sehinggakan di Itali, doktor terpaksa mengutamakan pesakit yang tenat dan tidak mengambil mereka yang tua.
Walau bagaimanapun, jika kita lihat di Korea Selatan, masih ada harapan untuk menurunkan angka kes baru serta mengawal penularan virus.

Korea Selatan antara negara terawal yang dilanda wabak Covid-19. Virus tiba di Korea Selatan pada hujung Januari dan kemuncaknya pada 29 Februari dengan catatan 909 kes pada hari tersebut.

Setakat hari ini, jumlah kes Covid-19 di Korea Selatan berjumlah 8,652 orang dan 94 kematian sahaja. Lebih rendah berbanding Itali, Sepanyol, Perancis dan German. Apakah rahsia Korea Selatan?

Saringan Berskala Besar

Korea Selatan menjalankan program saringan pada skala yang besar di mana lebih 270,000 saringan telah dijalankan, bersamaan 5,200 saringan bagi setiap 1 juta penduduk.
Sebagai perbandingan, Malaysia telah menjalankan 12,292 saringan, bersamaan 377 saringan bagi setiap 1 juta penduduk.

Saringan secara pandu lalu dijalankan dengan menempatkan pegawai kesihatan untuk mengambil sampel daripada pemandu dan penumpang. Keputusan pula akan diberikan dalam masa beberapa jam sahaja.

Dengan cara pandu lalu ini, risiko penyebaran virus di hospital dapat dikurangkan.
Penyebaran Maklumat Yang Berkesan

Semenjak Covid-19 tiba di Korea Selatan, kerajaan sentiasa menghebahkan maklumat-maklumat penting berkaitan Covid-19. Contohnya, kerajaan akan menghebahkan pergerakan pesakit, daerah mana pesakit tinggal. Sesiapa sahaja yang disahkan positif akan didedahkan pergerakan mereka sebelum disahkan positif.

Maklumat pesakit biasanya dihebahkan berserta dengan umur, jantina dan pergerakannya bagi setiap minit. Ini menunjukkan bahawa kerajaan Korea Selatan sangat telus dengan rakyat.

Undang-undang di sana membenarkan badan kerajaan mendapatkan maklumat berkaitan telefon bimbit, kad kredit dan data lain berkaitan bagi mereka yang disahkan positif.
Maklumat-maklumat ini juga membantu kerajaan untuk membuat contact tracing dengan lebih baik.

Pengajaran Daripada MERS

Korea Selatan merupakan negara kedua terteruk selepas Arab Saudi di mana 186 kes direkodkan dan 36 orang meninggal dunia. Ketika itu, 17,000 saringan telah dijalankan.
Pengalaman daripada MERS mengajar Korea Selatan bawah alatan bagi ujian saringan memainkan peranan yang sangat penting dalam mengawal penularan wabak.

Selepas Covid-19 muncul di China, Korea Centers for Disease Control and Prevention (KCDC) mula mencipta alatan saringan serta berkerjasama dengan pembuat alatan diagnostik untuk mencipat alatan saringan komersial.

Walaupun 2 minggu kebelakangan ini kes baru sudah mula menunjukkan trend penurunan, belum lagi boleh disimpulkan bahawa penularan Covid-19 di sana telah mencapai kemuncaknya. Kerajaan masih lagi keadaan berjaga-jaga.

Buat kita semua sebagai rakyat Malaysia, tolonglah patuhi segala arahan daripada kerajaan demi kebaikan bersama di masa hadapan. Duduk di rumah diam-diam!


Sejarah Penggunaan Basikal Dalam Peper*ngan

Di kebanyakan tempat di seluruh dunia, basikal merupakan pengangkutan utama yang paling mudah dikendalikan dan menjimatkan kos.

Bagi sesetengah orang  berbasikal adalah salah satu gaya hidup yang sihat, tetapi basikal juga pernah memainkan peranan penting dalam sejarah ketenter4an terutamanya melibatkan per4ng-per4ng besar di seluruh dunia.

Basikal pertama kali dicipta oleh Baron Karl Von Drais di Jerman pada tahun 1818, tetapi ia memakan masa bertahun-tahun lamanya untuk diinovasikan dengan sempurna hingga terbentuk sebuah basikal yang kita semua kenali hari ini.

Pierre Michaux dan Pierre Lallement dari Perancis telah mencipta sistem pedal yang membantu penunggang, serta pelbagai jenis inovasi lain.

Ia tidak mengambil masa lama untuk para pemikir tenter4 pada abad ke-19 melihat manfaat dalam mempelbagaikan penggunaan pengangkutan baharu ini.

Semasa Per4ng Franco-Prussian (1870-71), basikal telah diuji oleh pembawa pesanan dan pasukan pemantau dengan sedikit sahaja keberkesanannya, tetapi itu tidak menghalang para pemikir untuk terus mengkaji manfaat yang ditawarkan oleh basikal tersebut.

Tenter4 British menggunakan unit pemantau berbasikal untuk latihan lapangan pada musim bunga pada tahun 1885, dan, tak lama selepas itu, tenter4 Austria dan Jerman masing-masing menimbang semula kemungkinan menggunakan pengangkuta dua roda itu, sementara tenter4 Perancis secara rasmi memperkenalkan basikal ke dalam perkhidmatan infatri pada tahun 1887.

Sewaktu reka bentuk basikal berubah dari masa ke semasa, ia memudahkan penunggang mengaplikasikan “gaya ketenter4an,” yang menyediakan pelbagai kemudahan untuk seorang askar penunggang.

Perubahan ini menarik perhatian dan membantu meyakinkan pemikir ketenter4an bahawa kenderaan roda dua boleh menyaingi kenderaan lain termasuk kuda.

Menjelang akhir kurun ke-19, British mempunyai industri berbasikal terbesar di dunia, dan ini mungkin menjelaskan mengapa begitu tinggi jumlah basikal yang memasuki Afrika Selatan dalam semasa per4ng Anglo-Boer Kedua.

Basikal digunakan di seluruh Afrika Selatan, pejuang-pejuang Boers menubuhkan pasukan kecil penunggang basikal, dan British menirunya.

Basikal Dalam Sejarah Milit4ri Amerika Syarikat

Di seberang lautan Atlantik, Amerika juga mula melihat potensi yang ditawarkan oleh basikal. Kor Isyarat Pertama Pengawal Kebangsaan Connecticut membentuk unit infantri basikal tenter4 yang pertama pada tahun 1891, setelah basikal digunakan untuk menghantar surat dan membawa bekalan sokongan.

Berbagai cabaran berjaya dilalui antaranya, salah seorang Pengawal Kebangsaan Connecticut membuktikan dia bersendirian mampu menyampaikan mesej dengan lebih pantas berbanding pasukan isyarat bendera.

Sementara pasukan logistik membawa satu penghantaran dari Chicago ke New York City dalam masa empat hari dan 13 jam, dengan  kebanyakannya dalam cuaca hujan. Cabaran susulan adalah dengan membawa mesej dari Washington, D.C. ke Denver dalam masa enam hari.

Leftenan Kedua Fort Missoula Montana, James A. Moss menubuhkan Kor Basikal Infantri ke-25, yang terdiri daripada lapan askar yang menunggang dalam formasi dan mengayuh sebanyak 40 batu setiap hari. Setiap basikal dilengkapi dengan bagpack, selimut dan khemah.  Selain itu setiap penunggang membawa senapang bersama 50 pusingan pelvru.

Kor Basikal mengambil bahagian dalam perjalanan 800 batu dari Fort Missoula ke Taman Negara Yellowstone dan pulang kembali, kemudian berlepas dari Fort Missoula ke St. Louis, perjalanan sejauh 1,900 batu.

Semua ini adalah untuk membuktikan kemungkinan keupayaan unit basikal untuk bergerak secara jarak jauh ketika pertempvran. Walau bagaimanapun, kor basikal telah dibubarkan sebelum per4ng Spanish-American meletus.

Basikal Dalam Per4ng Dunia

Di seluruh Amerika dan Eropah jelas bahawa basikal boleh digunakan untuk menyampaikan mesej, tetapi inovasi pihak tenter4 mula menggunakannya untuk pemetaan topografi mudah alih memandangkan telegraf sudah digunakan untuk menghantar mesej.

Dalam satu kes, penunggang menggunakan basikalnya untuk mengkaji gred bukit dan kawasan lain bagk membantu para komandan dalam usaha menentukan sama ada tanah itu boleh dilalui dengan meriam dan gerabak atau sebaliknya.

Ketika Per4ng Dunia Pertama meletus pada tahun 1914, kebanyakan negara yang mempunyai unit basikal tenter4 telah bersedia untuk menyertai pertempvran, tetapi ketika itu.

Kebanyakan pertempvran biasanya akan ‘mengunci’ kedua belah pihak yang masing-masing telah mengorek parit bawah tanah sebagai benteng pertahanan dan berlindung di dalam laluan ‘parit’ itu.

Keadaan ini menjadikan pertempvran sering tergantung berminggu-minggu. Justeru, penunggang basikal termasuk pasukan berkuda amat kurang peranan mereka dan hanya bergerak di belakang barisan.

Walau bagaimanapun, generasi pasca WWI memainkan peranan yang lebih langsung seperti yang digunakan oleh orang Jerman, Jepun dan Inggeris sebagai cara pengangkutan untuk memindahkan tenter4 ke barisan hadapan jika tidak menyertai terus ke pertempvran.

Namun, askar turut menunggang basikal ke medan pertempvran; terutamanya tenter4 Jepun yang menggunakannya dalam kemaraan tenter4 Imperialis Jepun ke Semenanjung Tanah Melayu pada tahun 1941.

Tenter4 Jepun dikatakan sebagai tenter4 yang paling banyak menggunakan basikal semasa Per4ng Dunia Kedua. Ketika pencerobohan di Tanah Melayu, beribu-ribu askar berbasikal meneruskan kemaraan dari Kota Bharu menuju Singapura.

Kerana kekurangan bahan bakar, basikal adalah cara yang lebih mudah, efisien dan pantas untuk mengangkut anggota tenter4 ke barisan hadapan daripada kenderaan lain. Bagi tenter4 Jepun, bahan api bukan satu-satunya masalah.

Apabila menghadapi masalah ketiadaan bekalan getah, tenter4 Jepun terpaksa terus mengayuh basikal berodakan rim sahaja apabila mengalami masalah tayar pecah atau haus.

Sumbangan Basikal Dalam Per4ng Di Vietnam

Selepas Jepun menyerah kalah, Hindia Belanda, British Malaya, Indochina, dan Filipina semuanya mula dituntut kembali oleh kolonial masing-masing dari Eropah pula.

Ingatkan Jepun kalah dah boleh merdeka, ini menyebabkan penduduk pribumi sudah hilang sabar dan mula menuntut kemerdekaan baik secara rundingan atau peper4ngan. tenter4

Sekutu yang telah berjuang melawan pencerobohan Jerman di Eropah kini berjuang untuk menafikan kemerdekaan tanah j4jahan yang mereka tinggalkan bersendirian semasa kedatangan Jepun. Ironi sungguh.

Di Vietnam, bekas pihak koloni mereka Perancis kembali menuntut kuasa pemerintahan yang mereka tinggalkan sebelum itu.

Ini membawa kepada penentangan orang Vietnam hingga tercetus sekali lagi per4ng di antara koloni Perancis dan Vietnam yang terus berlanjutan dan membawa kepada Pengepungan Dhien Bien Phu sekitar November 1953. di mana 50,000 tenter4 Viet Minh mengepung 15,000 tenter4 Perancis yang menduduki desa tersebut.

Jeneral Vietnam, Vo Nguyen Giap memilih untuk mengelakkan pertempvran konvensional sebaliknya dengan menggunakan ser4ngan hendap dan jerangkap samar untuk memvnahkan tenter4 Perancis.

Mengikut kiraan secara kasar melibatkan semua pertempvran antara Perancis dan Vietnam pada 1953, Perancis mengira lebih 74,000 kem4tian dari 190,000 tenter4, sejak itu Perancis sedar bahawa mereka tidak dapat mengalahkan orang Vietnam dalam per4ng setempat

Perancis tidak mempunyai kekuatan udara di Vietnam dan tidak boleh membom mana-mana jalan atau konvoi sesuka hati. Giap memilih untuk memintas jalan yang disasarkan dengan mudah.

Dia memindahkan beratus-ratus ribu tan sumber dan bahan melalui bukit dan lembah yang curam di Dien Bien Phu menggunakan basikal-basikal yang dijual kepada orang Vietnam oleh pihak koloni Perancis sendiri sebelum per4ng, keadaan ini dianggap sebagai “senj4ta makan tuan”.

Giap dengan sabar mengumpul beratus-ratus kelengkapan artileri, berjuta-juta pelvru, dan sumber makanan yang mencukupi sebelum mengepung Dien Bien Phu, kemampuan orang Vietnam mempertingkatkan kekuatan juga adalah dengan memindahkan sumber bekalan menggunakan basikal dan melalui laluan sukar di hutan.

Selepas pengepungan selama tujuh minggu, Perancis menyerah kalah dan Vietnam mencapai kemerdekaan.

Kesilapan Perancis adalah dengan meremehkan keupayaan Viet Minh untuk membawa artileri dan bekalan berat kegunaan askar mereka.

Mereka dijangka hanya akan menghadapi ser4ngan mortar, bukan senj4ta berat yang berkeupayaan menyer4ng dari jauh. Namun, Giap mampu menempatkan 144 pos artileri berat sserta berdozen lagi yang berkaliber rendah di seluruh titik kepungan.

Kunci kepada kejayaan Viet Minh dalam pertempvran epik ini adalah inovasi penggunaan basikal sebagai pengangkutan bahan sumber dan pembinaan laluan ‘darurat’ melalui jalan yang paling tidak pernah terjangka dalam sejarah.

Kita sudah sedia maklum bagaimana Jepun memasuki Tanah Melayu dengan berbasikal, tetapi kita jarang mendengar kisah lain semasa per4ng Dunia II. Tahukah anda, Adolf H!tler menyer4ng Russia dengan jumlah tenter4 berkuda yang lebih besar jumlahnya berbanding Napoleon?

Selain kuda, penggunaan basikal juga amat popular bagi tenter4 Jerman sebagai salah satu sumber pengangkutan penting.  Pada permulaan per4ng Dunia Kedua, tenter4 Jerman menggunakan basikal untuk menceroboh Norway dan Poland.

Basikal Paratruper

Salah satu inovasi menarik dalam basikal tenter4 ialah basikal BSA Airborne.  Basikal ini direka khas untuk pasukan payung terjun di UK. Basikal ini boleh dilipat dan dilampir bersama penerjun.

Apabila dilipat, basikal cukup padat untuk dibawa dan melompat keluar dari kapal terbang. Roda akan dipasang dengan baik pada beg parasut, yang menjadikannya selamat untuk melompat keluar dari pesawat dengan basikal.

Apabila penerjun selamat mendarat, mereka boleh menggunakan tali pelepasan payung bahagian hadapan untuk melepaskan basikal. Selepas BSA Airborne selesai dipasang, ia bersedia untuk dikayuh segera. Basikal khas ini digunakan untuk bergerak secara sulit ke destinasi mereka.

70,000 basikal BSA Airborne dihasilkan oleh Birmingham Small Arms Company antara 1942 dan 1945. Kegunaan terbesar mereka ialah untuk infantri British dan Kanada semasa ser4ngan ke atas D-day di Normandy dan Arnhem pada gelombang kedua.

Tiada statistik jelas tentang berapa banyak jumlah basikal yang digunakan; satu-satunya bukti adalah berdasarkan gambar-gambar. Pasukan payung terjun ini membawa hampir 90 kilo peralatan termasuk basikal mereka. Walaupun basikal ini tidak digunakan seperti rancangan asal, ia masih pilihan terbaik dan lebih cepat berbanding berjalan kaki.

Pada tahun 1944, jip tenter4 telah disediakan dan peranan basikal menjadi kurang penting. Selepas per4ng Dunia II, masih terdapat kekurangan bahan api di Eropah dan orang awam menggunakan saki baki basikal tenter4 yang ditinggalkan sebagai pengangkutan sehari-hari.

Hari ini, basikal Per4ng Dunia II yang asli amat sukar untuk ditemui lagi berbanding dengan kenderaan tenter4 lain, basikal dihasilkan dalam jumlah yang agak kecil.

Walaupun kelihatannya terdapat banyak basikal tenter4 di pasaran, kebanyakannya tidak lengkap atau asli. Jika ada pun, kita hanya boleh melihatnya di muzium-muzium sahaja. Di Malaysia, sesetengah basikal per4ng milik Jepun masih boleh dilihat di Muzium Negara, Muzium Per4ng Pulau Pinang dan Muzium Mersing.

RUJUKAN:


Dana Pembangunan Perniagaan Bumiputera

Dana Pembangunan Perniagaan Bumiputera (BEF) telah diperkenalkan bagi membantu syarikat syarikat Bumiputera yang berkonsepkan teknologi untuk mengembangkan operasi mereka di dalam negara dan juga di peringkat global. Gabungan ekuiti dan juga pembiayaan berasaskan pinjaman antara yang ditawarkan di dalam dana ini.

Bahagian ekuiti akan ditawarkan menerusi langganan RCPS (Redeemable Convertible Preference Shares) tanpa sebarang faedah dan cagaran untuk tempoh masa lima tahun.

Sektor perniagaan yang layak menyertai mesti berkonsepkan atau berasaskan teknologi dan harus terlibat dalam salah satu daripada Kelompok Keutamaan Teknologi (Priority Technology Clusters) yang telah dikenal pasti oleh MOSTI. Antaranya bioteknologi, teknologi hijau, minyak dan gas, eletrik dan eletronik, teknologi maklumat dan komunikasi, teknologi nano dan teknologi makanan.

Syarikat yang berasaskan teknologi di bawah Program Syarikat Bumiputera Berprestasi Tinggi (TERAS) di bawah kendalian TERAJU akan diberi keutamaan. Rakan kolaborasi untuk dana ini ialah MTDC.


Kenapa Ada Negara EU Tolak Mata Wang Euro?

Kesatuan Eropah (EU) merupakan satu gabungan 27 negara daripada 44 negara di benua Eropah yang dibentuk untuk bergerak dengan satu dasar. Bermakna kesemua negara miliki dasar yang sama dalam aspek ekonomi, undang-undang dan pelbagai lagi. Paling menarik adalah, negara-negara EU berkongsi satu mata wang yang sama iaitu euro. Jadi tidak perlu buat pertukaran wang untuk memasuki mana-mana negara EU dari negara EU lain.

Walau bagaimanapun, terdapat beberapa negara EU yang masih lagi tidak menggunakan euro. Seperti Britain yang sebelum ini menganggotai EU sememangnya menggunakan mata wang sendiri iaitu pound sterling kerana lebih kukuh. Negara EU lain pula macam mana?

Bulgaria yang menyertai EU sejak tahun 2007 sebenarnya sangat berminat untuk menggunakan euro. Namun sehingga ke hari ini, mereka tidak nampak keperluan untuk menukar mata wang. Ini kerana mata Bulgaria iaitu Lev telah ditambat dengan nilai setengah euro. Penambatan ini bermula ketika Bulgaria dilanda krisis ekonomi yang menyebabkan berlakunya hiperinflasi.

Jadi sebagai penyelesaiannya, Bulgaria perkenalkan mata wang baru dan terus tambatkan ke euro bagi memastikan hiperinflasi tidak berulang sekali lagi.

Sekali imbas, EU tidak nampak seperti sebuah gabungan ekonomi sahaja tetapi lebih kepada persekutuan. Buktinya. penggunaan mata wang yang sama dan boleh pergi ke negara EU lain tanpa visa kelihatan seperti sebuah negara persekutuan. Situasi itu yang membuatkan beberapa negara EU lain terpaksa memendam hasrat untuk menggunakan euro.

Hal ini demikian kerana, rakyat di negara seperti Republik Czech beranggapan penggunaan euro ibarat menyerahkan kedaulatan mereka kepada EU. Jadi setiap undian dibuat, pasti majoriti rakyat akan memilih untuk menggunakan mata wang sendiri.

Ketika era kegemilangan Empayar Austria-Hungary, Budapest iaitu ibu kota Hungary moden merupakan pusat ekonomi. Hal itu telah menjadikan Budapest sebagai salah satu hab ekonomi utama di Eropah. Namun, kemerosotan Empayar Austria-Hungary pada penghujung Perang Dunia Pertama telah bikin Budapest hilang taringnya.

Selepas itu Empayar Austria-Hungary telah berpecah kepada beberapa negara seperti Hungary moden. Baru sahaja nak menapak, Hungary telah ditakluk oleh Soviet Union dan berjaya bebas pada akhir Perang Dunia Kedua. Bermula sebagai sebuah empayar yang gemilang dan berakhir sebagai negara yang terpaksa bangun semula bikin Hungary semakin berhati-hati.

Oleh sebab itu, mereka tidak akan sesekali menerima unsur luar seperti euro. Andai kata euro menjadi mata wang mereka di masa hadapan kelak, itu seperti mengulangi kembali kejatuhan di masa silam.

Ketika krisis ekonomi 2008 melanda negara EU lain dengan sangat teruk, Poland pula seakan-akan tidak terkesan. Situasi ini terjadi apabila nilai mata wang Poland iaitu Złoty telah turun mendadak. Tapi kalau nilai mata wang turun, pasti rakyat akan mengamuk dan kerajaan perlu naikkan harga barang?

Di Poland lain kerana krisis ekonomi 2008 telah membuatkan produk mereka lebih berdaya saing di pasaran antarabangsa ekoran harganya begitu murah. Jadi tiada sebab untuk Poland guna euro dan jika berlaku kemelesetan ekonomi sekali lagi, pasti mereka akan perolehi begitu banyak keuntungan.

Denmark merupakan salah satu negara yang miliki taraf ekonomi dan taraf kehidupan yang tinggi. Semua ini berpunca daripada tindakan mereka yang mengutip cukai begitu tinggi lantas memulangkan kembali kepada rakyat dalam bentuk kemudahan infrastruktur dan pendidikan percuma.

Ditambah pula, gaji di Denmark lebih tinggi berbanding Amerika Syarikat. Jadi untuk apa mereka nak tukar mata wang ke euro? Ini kerana tanpa euro pun mereka mampu jadi negara berpendapatan tinggi dan maju. Pertukaran mata wang seperti Denmark ingin downgrade standard yang telah mereka capai.

RUJUKAN:

iBanFirst. (2021, Julai 23). Central Europe: Which country doesn’t use the euro and why? Dipetik daripada https://blog.ibanfirst.com/en/central-european-countries-who-dont-use-the-euro

Mala, A. (2020, Ogos 19). European countries that don’t use the euro. World Atlas. Dipetik daripada https://www.worldatlas.com/articles/european-countries-that-don-t-use-the-euro.html


Suasana Keislaman Kota Bharu Penghujung Abad Ke-19

Suasana keislaman atau bi’ah solehah yang begitu kuat dapat dirasakan di Kota Bahru, Kelantan sekitar abad ke-19 sesuai dengan gelarannya sebagai ‘Serambi Mekah’. Nik Abdul Aziz Nik Hassan menyatakan dalam makalahnya bahawa orang-orang yang berada di Kota Bahru pada ketika itu dapat merasakan ketenangan fikiran dan keberkatan disebabkan suasana keislaman yang menyelubungi kehidupan mereka pada ketika itu.

Masyarakat di Kota Bahru pada ketika itu terbentuk sebagai sebuah masyarakat yang sangat suka pada ilmu-ilmu agama. Menjelang waktu petang, ramai di kalangan orang dewasa sama ada lelaki atau perempuan yang sanggup berjalan kaki sejauh lima atau enam batu semata-mata ingin mendengar kuliah agama yang disampaikan oleh para ulama di Kota Bahru. Tidak kurang juga mereka yang berperahu menyeberangi Sungai Kelantan menuju ke masjid-masjid dan surau-surau yang terdapat kuliah agama.

Setelah selesai kuliah dari para ulama, ramai yang berkumpul di tepi-tepi jalan membahaskan masalah agama. Di waktu pagi, petang dan malam terdengar suara-suara ulama sedang mengajarkan kitab-kitab agama pada masyarakat. Pada tiap-tiap waktu solat fardu pula, orang ramai membanjiri masjid dan surau-surau untuk menunaikan solat jemaah.

Pengajian pondok menjadi pilihan utama anak-anak di mana terdapat ratusan buah pondok yang bertebaran di sekitar Kota Bahru. Dengan itu, Kota ini sentiasa dilatari dengan suara ‘budak-budak pondok’ yang sedang menghafal Al-Qur’an dan membaca kitab-kitab turath. Kelihatan di waktu pagi dan tengah hari, pelajar-pelajar pondok yang berkopiah, berbaju kemeja dan berkain pelekat berjalan beriringan secara berkelompok di sana sini dengan di tangan masing-masing membawa kitab.

Antara ulama yang masyhur dan sangat berpengaruh di Kota Bahru pada ketika itu ialah Tuan Tabal yang mengamalkan tarekat Ahmadiyah, Tuan Guru Haji Wan Ali Khutam yang mengamalkan tarekat Syadziliyah, Tuan Guru Haji Wan Musa (anak Tuan Tabal) Tok Kenali (anak murid Tuan Guru Haji Wan Ali Khutam) dan ramai lagi.

Pengajian mereka sangat diminati oleh masyarakat Kota Bahru. Sebagai contoh, majlis pengajian Tuan Guru Haji Wan Musa dan Tok Kenali di masjid-masjid dan surau-surau dilimpahi oleh orang ramai di mana tiada ruang kosong sedikit pun di dalam masjid dan surau sehinggakan orang ramai terpaksa duduk di rumput. Malah ada yang sanggup bertenggung dan berdiri lama seolah-oleh mereka mendapat hiburan ‘wayang pacak’.

Suasana ratiban zikir juga begitu hidup di Kota Bahru di mana para ulama menganjurkan majlis-majlis zikir di kalangan masyarakat di masjid-masjid dan surau-surau. Sebagai contoh, masjlis zikir tarekat Ahmadiyah yang dianjurkan oleh Tuan Guru Haji Said sangat mendapat sambutan di mana majlis zikir di suraunya yang terletak di Jalan Atas Banggol penuh sesak dengan ratusan jemaah.


20 Negara Terbaik Dalam Penyelidikan Saintifik

1. 🇺🇸 United States of America
2. 🇨🇳 China
3. 🇩🇪 Germany
4. 🇬🇧 United Kingdom
5. 🇯🇵 Japan
6. 🇫🇷 France
7. 🇨🇦 Canada
8. 🇨🇭 Switzerland
9. 🇰🇷 South Korea
10. 🇦🇺 Australia
11. 🇪🇦 Spain
12. 🇮🇹 Italy
13. 🇮🇳 India
14. 🇳🇱 Netherlands
15. 🇸🇪 Sweden
16. 🇮🇱 Israel
17. 🇸🇬 Singapore
18. 🇷🇺 Russia
19. Belgium
20. 🇩🇰 Denmark

Sumber: Nature

20 negara terbaik dalam pendidikan STEM

1. 🇨🇳 China
2. 🇰🇷 South Korea
3. 🇺🇸 United States of America
4. 🇷🇺 Russia
5. 🇸🇬 Singapore
6. 🇻🇳 Vietnam
7. 🇯🇵 Japan
8. 🇹🇼 Taiwan
9. 🇹🇭 Thailand
10. 🇮🇷 Iran
11. 🇮🇱 Israel
12. 🇮🇩 Indonesia
13. 🇮🇳 India
14. 🇺🇦 Ukraine
15. 🇵🇱 Poland
16. 🇧🇬 Bulgaria
17. 🇦🇺 Australia
18. 🇷🇴 Romania
19. 🇫🇷 France
20. 🇮🇹 Italy

Sumber: CEE Index of Excellence in STEM Education

20 kedudukan terbaik dalam permakahan PISA (ujian pemarkahan sistem pendidikan untuk murid 15 tahun dalam subjek sains, matematik dan membaca). Kedudukan ini untuk subjek sains.

1. 🇨🇳 China
2. 🇸🇬 Singapore
3. 🇲🇴 Macau
4. 🇻🇳 Vietnam
5. 🇪🇪 Estonia
6. 🇯🇵 Japan
7. 🇫🇮 Finland
8. 🇰🇷 Korea
9. 🇨🇦 Canada
10. 🇭🇰 Hong Kong
11. 🇹🇼 Taiwan
12. 🇵🇱 Poland
13. 🇳🇿 New Zealand
14. 🇸🇮 Slovenia
15. 🇬🇧 United Kingdom
16. 🇳🇱 Netherlands
17. 🇩🇪 Germany
18. 🇦🇺 Australia
19. 🇺🇸 United States
20. 🇸🇪 Sweden

Negara- negara ini menggunakan bahasa ibunda dan bahasa pertuturan mereka dalam pendidikan sains dan matematik.

Kalau nak pandai subjek susah macam sains dan matematik, perlu diajar dalam bahasa pertuturan supaya mudah difahami. Bukannya diajar dalam bahasa asing.

Lagi-lagi bahasa asing yang semua tak mampu bertutur dengan baik dan tak semua orang dapat akses untuk belajar bahasa tersebut.

Kalau banyak sumber saintifik di dalam bahasa Inggeris, perlu dikukuhkan pengajaran untuk subjek bahasa Inggeris. Bukannya masukkan bahasa Inggeris yang susah ke dalam subjek susah.

Kita gunakan bahasa ibunda bukan nak perjuangkan bahasa sangat tetapi itu bahasa pertuturan kita dan bahasa paling kita fahami.

Nota tambahan: Di Singapore, BI adalah bahasa pertuturan di Singapore. Pendidikan pun mereka guna BI. Poin di sini ialah yang penting guna bahasa pertuturan.


Mahakarya Agung Dinasti China Kuno

Setelah Lu Buwei berjaya bermain politiknya dalam mengangkat Ying Zheng menjadi Maharaja Zhuang Dinasti Qin pada umur 13 tahun menggantikan Maharaja Zhuangxiang yang telah meninggal dunia. Lu Buwei yang pada mulanya hanya berkuasa dalam bidang menteri biasa terus mengangkat dirinya sebagai wali kepada Maharaja Zhuang & memegang penguasaan penuh ke atas Dinasti Qin. Ikuti kisah lanjut bagaimana Lu Buwei yang hanya seorang pedagang emas biasa berkemampuan untuk mengumpul & menghasilkan karya yang paling lengkap dalam sejarah China kuno.

• Pada masa pemerintahan Maharaja Zhuang, terdapat beberapa bangsawan yang terkenal dari beberapa dinasti lain sering mengadakan pertemuan dengan para cendekiawan & para pahlawan dari seluruh pelosok wilayah China.

Para bangsawan ini lebih yang dikenali sebagai ‘Empat Bangsawan’ & strategi mereka dalam mengekalkan kuasa setaraf dengan maharaja ialah dengan bergaul rapat dengan para cendekiawan & para pahlawan yang berpengaruh.

• Lu Buwei yang berasakan bahawasanya campur tangan para bangsawan dalam sesebuah dinasti boleh menyebabkan pengaruh seseorang penguasa menjadi terancam lebih-lebih lagi apabila para bangsawan dalam Dinasti Qin mula meluaskan pengaruh mereka masing-masing.

Strategi ini dilakukan oleh para bangsawan untuk mengukuhkan kuasa mereka & para cendekiawan serta para pahlawan akan diperlukan oleh mereka, apabila mereka diserang oleh musuh politik.

• Lu Buwei melaksanakan strategi seterusnya, iaitu memanggil & mengundang para cendekiawan sahaja dari seluruh pelosok China ke Dinasti Qin dengan mengadakan jamuan ramah-mesra.

Lu Buwei menganggap bahawasanya kebijakan akal para cendekiawan lebih diperlukan dalam mengatur pengurusan negara daripada kekuatan otot para pahlawan.

• Para cendekiawan dijemput sebagai tetamu terhormat di istananya & mereka dihidangkan dengan pelbagai makanan, arak & wanita yang terbaik dari Dinasti Qin.

Lu Buwei meminta kepada para cendekiawan yang bertamu ke istananya supaya menuliskan segala ilmu pengetahuan yang mereka tahu, tidak peduli sama ada apakah jenis ilmu itu atau apakah aliran ilmu itu, Lu Buwei akan menghargainya sebagai ilmu pengetahuan.

• Lu Buwei berjaya mengumpukan kesemua ilmu pengetahuan itu, menbahagikan kepada beberapa kategori & bab, menapiskan apa yang tidak perlu lalu hasilnya, beliau berjaya mengumpulkan kesemua itu dalam 26 gulungan.

• 26 gulungan itu dibahagikan menjadi 12 Ji, 8 Lan & 6 Lun, iaitu:

1) Bahagian Ji – Kurun Waktu.

– Di dalam bahagian ini dibahaskan tentang ilmu geografi & ilmu astronomi dan perubahan iklim & musim.

– Kedua belas Ji ini disusun & dibahagikan menjadi 4 bahagian Ji iaitu Musim Bunga, Musim Sejuk, Musim Panas & Musim Luruh, iaitu :

a) Bahagian Musim Bunga membahas tentang cara menjaga kesihatan.

b) Bahagian Musim Panas membahas mengenai seni muzik.

c) Bahagian Musim Luruh membahas mengenai cara susun-atur tentera.

d) Bahagian Musim Sejuk membahas tentang karakter & personaliti manusia.

– Setiap musim mempunyai 3 bahagian lain iaitu, Meng (Bulan Pertama), Zhong (Bulan Kedua) & Ji (Bulan Ketiga).

– Dan setiap musim itu dibahagikan kepada 15 bab sehingga ke 60 bab.

2) Bahagian Lan – Pandangan.

– Membahas tentang sejarah China kuno sejak awal mula penciptaan & tentang ilmu-ilmu pemerintahan.

– Bahagian ini dibahagikan kepada 63 bab.

3) Bahagian Lun – Teori.

– Membahas tentang ilmu falsafah dari pelbagai aliran falsafah.

– Dibahagikan menjadi 36 bab.

• Setelah semuanya disusun, Lu Buwei sendiri yang memilih beberapa bahagian yang terbaik & menghabiskan separuh waktunya dengan mengolah isi kandungannya sehingga akhirnya terciptalah mahakarya China klasik yang disebut sebagai Almanak Keluarga Lu.

• Lu Buwei mengatakan tujuannya menyusun almanak ini adalah berdasarkan kata-kata Kaisar Kuning ( Idola Lu Buwei ), iaitu :

“Ada langit yang agung di atas, bumi yang luas di bawah, jika engkau mampu mengatur (mengendalikan), kau akan menjadi ayah & ibu (penguasa) ke atas rakyat.”

• Lu Buwei menanggap bahawa setiap aliran falsafah memiliki pandangan yang berbeza, meskipun berbeza namun mereka ini dapat disatukan.

“Kesatuan menciptakan keteraturan, perbezaan menciptakan kekacauan, kesatuan menciptakan keamanan, perbezaan menciptakan kehancuran.”

(Almanak Keluarga Lu : Tiada Duanya).

• Almanak ini bertahan sehingga sekarang, menjadi rujukan para pengkaji sejarah & generasi yang akan datang.

Sumber Rujukan : Kaisar Terakota, Micheal Wicaksono, 2016.

– TAMAT –


SITC Dan Pembenihan Nasionalisme Melayu

“…. Mana Hitler kamu, mana Mussolini kamu, orang-orang Melayu?”

Cabar O.T Dussek kepada pelajar-pelajar Melayu sewaktu menjadi pengetua di Sultan Idris Training College (SITC), Tanjung Malim.

Sejarah awal SITC

Pada lewat tahun 1922, sebuah kota kecil yang terletak di persempadanan Perak dan Selangor—Tanjung Malim, Perak telah dipilih untuk didirikan sebuah maktab perguruan untuk mengatasi kekurangan guru terlatih di sekolah-sekolah Melayu. Nama almarhum Sultan Perak, Sultan Idris Murshidul Adzam Shah I (1887-1916) telah diabadikan pada nama SITC sebagai satu penghormatan kepada baginda.

Pembinaan SITC adalah hasil syor oleh R.O Wintedt, Penolong Pengarah Pelajaran Negeri-Negeri Melayu Bersekutu dan Negeri-Negeri Selat (1916-1921). Antara lain penubuhan SITC untuk menyeragamkan maktab perguruan yang sedia ada pada ketika itu. Maktab perguruan Melaka (1900) dan Maktab Perguruan Matang, Perak (1913) telah ditutup dan kesemua para pelajarnya dipindahkan ke SITC.

Pembinaan SITC mengambil masa selama kira-kira tiga tahun. Kawasan seluas 80 ekar telah dipilih untuk menempatkan seramai 200 orang pelajar dan guru-guru. Dua tahun kemudian, terdapat pembinaan bangunan tempat belajar dan asrama telah ditambah untuk menampung kira-kira 400 orang pelajar pula. Pada mulanya para pelajar diambil dari Negeri-negeri Melayu Bersekutu dan Negeri-negeri Selat sahaja dengan kadar 2:1. Bagaimanapun, terdapat pelajar-pelajar yang datang dari Negeri-negeri Melayu Tak Bersekutu seperti Perlis, Kedah dan Terengganu. Maka, satu kuota khas telah dibuat untuk negeri-negeri terbabit tetapi kerajaan negeri harus menanggung perbelanjaan pelajar-pelajarnya.

Kebanyakan pelajar terdiri daripada anak petani dan anak nelayan. Mereka telah disaring melalui peperiksaan daripada kalangan pelajar yang dicalonkan oleh negeri masing-masing. Sekitar tahun 1925, SITC menerima seramai 120 orang pelajar baru setahun dari seluruh semenanjung. Semangat kenegerian yang menebal dalam kalangan pelajar telah mendesak O.T Dussek, Pengetua SITC (1922-1936) membahagi-bahagikan mereka ke dalam asrama yang berlainan. Para pelajar telah disuruh berbaris mengikut ketinggian dan berjalan bergilir-gilir untuk mendapatkan asrama masing-masing. Setiap kumpulan asrama akan terlibat dalam sukan Bola Sepak dan Olahraga.

Tenaga Pengajar awal di SITC terdiri daripada empat orang pengajar Eropah(Guru Besar, dua orang guru umum dan seorang pengajar ilmu tanam-tanaman), sembilan orang Melayu, dan seorang Filipina. Beberapa tahun setelah SITC dibina, tenaga pengajar dari eropah semakin berkurangan, mereka yang berkhidmat disitu sekitar satu atau dua tahun sahaja. Manakala, tenaga pengajar Melayu yang pada mulanya diambil dari Maktab perguruan Melaka dan Matang telah digantikan kepada pelajar-pelajar terbaik lepasan SITC.

Kurikulum SITC telah disesuaikan dengan kehendak kurikulum di sekolah-sekolah pada ketika itu. Kesemua mata pelajaran diajar dalam bahasa Melayu sepenuhnya. Buku teks disediakan sendiri oleh Pejabat Karang Mengarang yang ditubuhkan pada 1924, selebihnya diimport dari Indonesia. Mata pelajaran yang diajar ialah Pertanian Asas, Pertukangan Tangan, Agama, Ilmu Kira-kira, Bahasa dan Kesusasteraan, Sejarah, Ilmu Alam, Tulisan dan Lukisan. Pekerjaan Tangan dan Ilmu Pertanian diberikan penekanan utama dengan membawa guru dari eropah yang mempunyai ijazah dalam bidang pertanian.

Peranan O.T Dussek menanam benih nasionalisme Melayu

Walaupun sekolah-sekolah Inggeris telah ditubuhkan lebih awal daripada SITC. Misalnya, Malay College Kuala Kangsar (MCKK) yang ditubuhkan 17 tahun lebih awal. Namun, semangat kebangsaan atau nasionalisme mula tumbuh dan membenih di SITC. Ini berbeza dengan lulusan pendidikan barat di Tanah Melayu yang terdiri daripada golongan feudal yang menunjukkan sikap pro-Barat. Antara orang yang bertanggungjawab membangkitkan kesedaran kebangsaan ialah pengetua SITC sendiri, O.T Dussek.

Dussek sering membangkitkan perkara-perkara yang berpotensi menimbulkan kemarahan orang Melayu seperti “orang Melayu itu bodoh”, “kamu orang Melayu, asam garam juga kena beli dari orang lain”. Hal ini dilakukan semata-mata untuk membangkitkan kesedaran dalam kalangan orang Melayu terhadap nasib mereka.

Oleh itu, Dussek dianggap pro-Melayu. Beliau telah menggalakkan percambahan pendidikan berasaskan bahasa Melayu di SITC. Pejabat Karang Mengarang telah diwujudkan untuk menterjemah buku-buku bahasa Inggeris ke dalam bahasa Melayu. Za’ba telah mengetuai segala aktiviti di Pejabat Karang Mengarang termasuk mengkaji semula buku-buku pelajaran sekolah Melayu. Dussek juga membawa masuk buku-buku dari Balai Pustaka Indonesia.

Dussek tidak pernah menunjukkan sikap anti-Melayu, malah sentiasa mengambil berat tentang nasib bangsa Melayu. Ini diakui oleh ramai bekas penuntut SITC seperti Karim Rashid, bekas pemimpin KMM. Dan disebut oleh bekas Setiausaha Persatuan Bekas Penuntut SITC sendiri, yang dirakamkan oleh W.R Roff dalam bukunya;

“Semasa beliau memegang jawatannya dahulu, Tuan Dussek tidak pernah bersifat sebagai seorang penjajah, malahan sebagai pendidik yang betul-betul insaf terhadap bangsa kita”

Beliau sentiasa membangkitkan semangat membela bangsa sendiri kepada para pelajar SITC. Beliau menyatakan bahawa kemajuan orang Melayu adalah terletak di tangan orang Melayu sendiri. Abdullah Hussain mencatatkan ucapan Dussek di SITC di dalam bukunya;

“Mana dia penganjur di dalam sesebuah kampung Melayu yang mahu membantu bangsanya, seperti yang didapati di dalam lain-lain kampung merata dunia ini? Tidakkah ada seorang anak Melayu yang mahu berkata: Mari kita bermuafakat membuka sebuah kedai-kedai bangsa kita sendiri, tidak di kedai-kedai bangsa lain.”

Akibat daripada kecenderungan Dussek yang sentiasa ingin membela nasib orang Melayu itu. Beliau telah diberhentikan daripada perkhidmatan kerajaan Inggeris pada tahun 1936 dan menghabiskan zaman persaraannya di England. Hasil benih-benih yang ditanam ke dalam jiwa pelajar-pelajarnya. SITC telah menjadi pusat intelektual dan nasionalisme Melayu. Kesedaran yang bermula dengan latihan sebagai seorang guru telah melahirkan ramai tokoh-tokoh Melayu yang menjadi pemimpin menentang penjajah.

Rujukan

Awang Had Salleh, 1980. Pendidikan Ke Arah Perpaduan: Sebuah Perspektif Sejarah. Kuala Lumpur: Fajar Bakti

Ishak Saat, 2006. Sejarah Sosiobudaya Melayu. Shah Alam: Karisma Publications

Roslan Saadon, 2009. Gagasan Nasionalisme Melayu Raya. Shah Alam: Karisma Publication

William R.Roff, 2005. Nasionalisme Melayu. Kuala Lumpur: Universiti Malaya


Baca Ini Jika Anda Masih Belum Lupakan Si Dia…

Secara peribadi, saya tahu bagaimana rasa payah dan sukarnya untuk melepaskan kenangan bersama seseorang setelah melalui fasa putus hubungan, terutamanya jika proses putus cinta itu begitu dramatik dan menyakitkan. Dan juga apabila kita telah bersama insan tersebut buat masa yang agak lama, mungkin lebih dari setahun, bergantung pada timeline setiap individu.

Pada saya, apabila seseorang itu mengalami musibah dalam hidup, perkara pertama yang dihadapi adalah ‘shock’ (kejutan). Kita tidak bersedia untuk menerima hakikat bahawa seseorang telah mencurangi janji setianya terhadap kita. Kita mencipta beberapa alasan untuk orang tersebut, kononnya mungkin berlaku salah faham atau bukan salah mereka. Kita merasakan tidak mungkin orang yang begitu lama dengan kita begitu mudahnya menodai cinta semata-mata. Ya, saya pernah alami hal ini dan izinkan saya berkongsi untuk bantu para pembaca sekalian bagaimana harus kita bangkit darinya.

Bangkit Itu Tidak Mudah

Semasa saya menulis tulisan ini, kita telah pun memasuki tahun baru bagi kalendar Hijrah, tahun 1440. Mengambil pengajaran daripada hijrah Rasulullah, kita sedia maklum apabila diajar sejak kecil tentang sejarah hijrah baginda. Umumnya, hijrah itu penuh dengan payah dan sengsara. Hijrah boleh juga bawa maksud berubah, bangkit, dan ‘move on’.

إِنَّمَا الصَّبْرُ عِنْدَ الصَّدْمَةِ الْأُولَى

“Sesungguhnya sabar itu pada kesempatan pertama (saat datang musibah).”

(Riwayat Bukhari)

Tidak mudah untuk kita apabila selama ini kita berhubungan dengan seseorang begitu rapat kemudian tiba-tiba kita tidak lagi dapat berhubung dengan orang tersebut. Pada awal waktu apabila menerima berita tentang kecurangan seseorang pada kita, mungkin ada yang terus hilang sabar dan meroyan. Atau mungkin ada yang terus hilang harapan dan terus berputus asa dalam hidup. Sabar dahulu, kawan. Hadis di atas menerangkan bahawa sabar itu adalah saat mula-mula sekali kita mendapat tahu tentang musibah yang berlaku. Justeru itu, ada baiknya kita jadikan nasihat ini sebagai muhasabah diri. Bahawa yang telah menetapkan takdir dan ketentuan hidup kita adalah Allah, Tuhan Maha Esa. Berbalik kepada hadis ini, Nabi mengajar kita bahawa sekalipun kita hadapi masalah paling besar dalam dunia, pulanglah kepada Allah.

Mungkin selama ini kita terlalu attach dengan seseorang yang terlalu lama dan tidak ada perancangan rapi bagaimana untuk menghalalkan hubungan. Yang selama ini kita selalu berkepit 24 jam sentiasa memberitahu pasangan hendak buat apa dan keluar dengan siapa. Padahal dengan ibu bapa dan adik-beradik tidak pula kita terlalu ambil berat, sebagai contoh. Secara kebiasaannya, memang apabila kita sudah terbiasa dengan seseorang atau sesuatu yang kemudiannya tidak lagi bersamanya, kita akan rasa kehilangan. Seperti mana seseorang yang kehilangan ahli keluarganya yang telah meninggal dunia, pasti dalam mengaitkan hal ini. Ini adalah sifat fitrah manusia. Adalah normal untuk kita rasa tercari-cari saat si dia meninggalkan kita. Namun yang membuatkan hal itu menjadi parah apabila kehilangan itu adalah disebabkan kecurangan dan penodaan cinta.

Meraikan Kehilangan Dia Tanda Kita Bersedia

Saya pasti semua orang yang mengalami kisah hubungan terputus di tengah jalan bersetuju bahawa siapa yang mengalaminya perlu bangkit dari kekecewaan itu. Kita semua ingin untuk lepaskan si dia, kita semua ingin untuk move on. Tetapi bagaimana caranya itu bergantung pada apa pendapat kita terhadap bagaimana untuk menjalani hidup. Ada orang ingin terus melupakan dan tidak mahu tahu langsung tentang si dia. Ada orang ingin balas dendam atas perbuatan si dia. Ada orang mahu terus stalk si dia, menunggu untuk si dia itu mendapat ‘balasan setimpal’. Dan ada orang ingin menunjuk-nunjuk bahawa dia lebih bahagia daripada si dia apabila telah ditinggalkan. Bermacam-macam ragam setiap orang, bergantung pada setiap insan.

الْخَبِيثَاتُ لِلْخَبِيثِينَ وَالْخَبِيثُونَ لِلْخَبِيثَاتِ ۖ وَالطَّيِّبَاتُ لِلطَّيِّبِينَ وَالطَّيِّبُونَ لِلطَّيِّبَاتِ

“Wanita-wanita yang keji adalah untuk lelaki yang keji, dan lelaki yang keji adalah buat wanita-wanita yang keji (pula), dan wanita-wanita yang baik adalah untuk lelaki yang baik dan lelaki yang baik adalah untuk wanita-wanita yang baik (pula)”

(Surah an-Nur: 26)

Allah telah menjanjikan kepada kita bahawa untuk mendapat pasangan yang kita idamkan, seperti berbudi pekerti baik, kita juga perlu menjadi seperti itu terlebih dahulu. Pasangan yang kita dapat itu mencerminkan peribadi kita juga. Sebab orang yang kita pilih itu adalah ‘taste’ kita juga, bukannya pilihan orang lain. Berdasarkan pemahaman ini, bagi orang yang telah dicurangi cinta dan dikhianati janji, mereka sepatutnya berasa lega dan aman kerana orang yang tidak setia terhadap kata-kata itu pergi meninggalkan mereka.

Bayangkan jika orang yang salah itu tetap menjadi suami atau isteri kita. Itu lebih parah daripada cinta yang terputus di tengah jalan. Jika kita mengkaji bilangan perceraian di pejabat agama seluruh Malaysia, pasti kita akan terkejut dengan jumlah kes yang begitu tidak masuk akal. Beberapa tahun lalu muncul di surat khabar tentang jumlah kes cerai berdasarkan sebab yang tidak munasabah seperti pasangan masak tidak sedap dan pasangan tidak basuh baju.

Umum sedia maklum bahawa setiap perceraian itu tidak mudah dalam setiap keluarga. Kebanyakannya pasti akan berpecah belah keluarga dan mangsa yang paling fragile ialah anak-anak. Ini kerana mereka dalam dilema untuk memilih ibu atau pun ayah. Bagi yang tidak pernah hadapinya, kita mungkin rasa “apa susah, kan boleh jumpa sekali skala ibu atau ayah”. Saya lahir daripada keluarga yang berpisah dengan perceraian. Apa yang boleh saya katakan, perceraian itu tidak semudah yang kita sangka. Namun saya tidak menulis untuk menceritakan kisah saya, sebaliknya sebagai muhasabah dalam cinta sebelum kita berumah tangga.

Berbalik kepada isu di atas, apabila kita ingin berubah dan bangkit, perkara yang terlebih dahulu perlu dilakukan ialah meraikan lukisan takdir kita. Perkataan ‘lukisan takdir’ ini mengingatkan saya kepada buku Bicara Iman Untuk Tenang tulisan Pahrol M. Juoi. Bagaimana seorang Muslim yang memilih untuk mendapatkan ketenangan hidup dengan menerima baik kejadian-kejadian dalam kehidupan.

Beri Masa Untuk Mengubati Diri

Orang selalu kata, “time heals all wounds”. Namun bukan kesemua luka dan kecederaan boleh diubati dengan masa, terutamanya yang melibatkan hati dan perasaan. Yang boleh mengubatinya ialah diri kita sendiri, adakah sudah masanya kita berdamai dengan tetapan takdir atau kita masih mencari-cari jawapan di sebalik alasan yang diberi. Saya teringat pada syarahan TED Talk seorang pakar psikologi, Guy Winch. Beliau juga penulis kepada buku How To Fix a Broken Heart. Di atas pentas tersebut, beliau mengatakan sesetengah orang tidak dapat untuk sembuh daripada dicurangi adalah kerana masih mencari-cari jawapan dramatik pada sesuatu yang sebenarnya mudah.

Kita adalah makhluk yang diiringi dengan emosi dan perasaan. Apabila ada orang mengkhianati janji setia cintanya pada kita, kita cuba merungkai mengapa itu berlaku. Padahal yang sebenarnya adalah mudah, kita tidak diperlukan lagi oleh orang itu. Tetapi kita enggan untuk menerima, dan mencari jawapan lain sehinggakan memakan masa yang lama untuk bangkit kembali. Itulah sebabnya mengapa ada orang yang begitu sukar sekali untuk move on daripada kisah lampau.

Pernah saya menonton video menerangkan adakah kita boleh kembali ke masa lampau atau pun masa hadapan mengikut logik sains. Berdasarkan video tersebut, kita hanya boleh pergi ke masa hadapan tetapi kita tidak boleh balik ke masa lampau. Kita boleh ke masa hadapan dengan syarat pergi ke tempat yang gravitinya tinggi seperti lubang hitam atau ‘blackhole’.

Manakala kita tidak boleh ke masa lalu adalah disebabkan ‘second law of thermodynamics’. Begitulah istilah sainsnya yang jika ingin faham sekali lalu, bolehlah para pembaca menonton filem Interstellar. Mengikut sains, kita tidak boleh ke masa lalu, begitu juga dengan psikologi dan minda kita. Kita akan terperangkap dan tidak boleh menyerlahkan potensi diri yang sebenar jika asyik dengan memikirkan perkara silam.

Apa yang boleh kita lakukan untuk masa lalu adalah mengambil pengajaran dan berubah darinya dengan bersungguh-sungguh.

أُولَـٰئِكَ يُسَارِعُونَ فِي الْخَيْرَاتِ وَهُمْ لَهَا سَابِقُونَ

“Mereka itu bersegera untuk mendapat kebaikan-kebaikan, dan merekalah orang-orang yang segera memperolehnya”

(Surah al-Mukminun: 61)

Bilakah Masa Sesuai Untuk Bercinta Kembali

Orang yang dicurangi biasanya sukar untuk kembali percaya pada orang lain yang datang dalam hidup mereka. Ini adalah kerana kesan trauma terhadap hati dan emosi yang telah dirobek sebelum ini. Namun, yang menjadi persoalan kita adalah bilakah waktu yang sesuai untuk kembali bercinta. Adakah kita perlu tunggu sahaja seseorang datang dalam hidup kita atau perlukah kita mencarinya. Ini adalah persoalan-persoalan yang normal dan kerap bermain di fikiran.

إذا جاءكم من ترضون دينه وخلقه فزوجوه إلا تفعلوه تكن فتنة في الأرض وفساد كبير

“Jika datang kepada kalian seorang lelaki yang kalian redhai agama dan akhlaknya, maka nikahkanlah dia. Jika tidak, maka akan terjadi fitnah di muka bumi dan kerosakan yang besar.”

(Riwayat Tirmizi)

Jalan yang terbaik bagi kita ialah berkawan dahulu dengan orang lain. Maksud berkawan di sini ialah kita sematkan niat untuk mencari pasangan tetapi tidak perlu memberitahu mereka. Maksudnya di sini ialah kita sekadar berkawan untuk mengenali hati budi mereka dan mereka pasti akan menunjukkan sifat mereka sekadarnya.

Perlu difahami ialah elakkan dari menaruh perasaan atau pun memberi harapan. Kerana itu sendiri telah menyalahi konsep berkawan seperti yang dicadangkan ini. Dan apabila telah bersedia, barulah lakukan tindakan seterusnya dengan bertanya. Jika ditolak, kita pun tidak begitu kecewa kerana itulah prosesnya untuk mencari pasangan yang kita inginkan. Bukanlah sekali jalan sahaja terus jumpa yang tepat, itu tidak benar sama sekali.

Tidak semestinya cara begini sesuai dengan semua orang. Ini hanyalah sekadar pendapat penulis untuk tatapan para pembaca. Semoga dengan tulisan ini boleh memberi kebaikan-kebaikan kepada pembaca sekalian.

Rujukan:

1. Rules of Love tulisan Richard Templar

2. How to Fix a Broken Heart syarahan Guy Winch

di https://www.youtube.com/watch?v=k0GQSJrpVhM

3. Pematah Hati Yang Tak Dirindukan terbitan Must Read

Artikel disumbangkan oleh Baha’ untuk The Patriots.


Severus Snape: Lambang Cinta Sejati

Kenapa aku suka sangat dengan babak dalam novel Harry Potter ni?

Kepada yang tak tahu, ini ialah watak yang paling dibenci dalam novel Harry Potter, Snape yang disangka sebagai pengkhianat. Tapi rupa-rupanya ialah orang Dumbledore yang paling setia. Dan semuanya kerana seorang gadis.

Simbolik kepada babak dalam kisah Harry Potter ni sangat powerrr. Snape, yang asalnya merupakan pembenci Muggle, memegang ideologi persis Nazi di mana menganggap keturunan ahli sihir darah tulen itu lebih mulia daripada keturunan darah campur, apatah lagi ahli sihir keturunan Muggle yang merujuk kepada ahli sihir yang takde darah ahli sihir pun dalam badan dia.

Sebab ini dia sertai Lord Voldermort, percaya kepada visi dan ideologi fasis Voldermort ni. Tapi dalam diam, Severus Snape menyayangi seorang gadis bernama Lily Potter. Lilly ni mewakili semua benda yang Snape lawan. Lily mewakili perkara yang bertentangan dengan ideologi seorang Snape.

Tapi Snape walau mencintai Lily, dia masih tak dapat buang ideologi yang dia pegang, dia masih tak dapat terima hakikat bahawa ideologinya itu salah sehinggalah idola, mentornya yang membawa ideologi kebencian yang dia pegang mengambil nyawa Lily Potter, satu-satunya wanita yang dia sayang.

Waktu itu baru Severus Snape sedar bahawa apa yang dia pegang selama ini salah. Dia meratapi pemergian Lily pada waktu malam Lily pergi. Dia menyesal pada setiap pilihannya. Dan pada malam itu juga, seorang Snape bertekad untuk menuntut bela ke atas kem.atia.n Lily.

18 tahun kemudian, ketika pertemuan antara Severus dan Dumbledore. Ada satu babak di mana Dumbledore memberitahu anak Lily dengan orang lain, iaitu Harry Potter sendiri terpaksa m.ati. Snape kecewa, kerana walau kita nampak yang dia bencikan Harry, dia sebenarnya dah timbul rasa care pada Harry.

Dan kemuncaknya, ketika ditanyakan oleh Dumbledore apakah selama ini dia masih tak pernah move on daripada Lily, Snape menayangkan Patronusnya yang menyerupai Patronus Lily iaitu seekor Rusa Betina.

Yang tak baca novel, korang kena tahu setiap ahli sihir memiliki Patronus tersendiri. Patronus ni digunakan untuk melawan makhluk jahat bernama Dementor, yang suka menghisap kegembiraan orang sampai boleh jadi gila.

Juga perlu tahu, untuk menghasilkan Patronus, sebuah mantera yang merupakan mantera paling suci, tulus, bagi melawan makhluk dari kegelapan yang memakan kegembiraan, bukan semua ahli sihir mampu melafazkan manteranya.

Dalam Death Eater itu sendiri, hanya Snape sahaja yang mampu membuatnya. Pernah ada satu kisah, seorang ahli sihir jahat cuba membuat mantera ini, tetapi tongkatnya memancarkan ulat-ulat maggot yang terlalu banyak sebelum ulat itu memakannya hidup-hidup.

Nak hasilkan Patronus ni kena jerit mantera tertentu (“Expecto Patronum”), sambil membayangkan perkara paling mengembirakan. Nanti akan ada cahaya berbentuk haiwan tertentu mewakili mereka, hasil daripada mantera. Dan setiap ahli sihir memiliki haiwan berbeza KECUALI…

Kalau dia betul-betul jatuh cinta pada ahli sihir yang lain, dan betapa Patronus awalnya akan berubah seiras dengan Patronus orang yang dia cintai. Dalam kes Snape, dia menjawab soalan Dumbledore dengan menayangkan Patronusnya berbentuk seekor Rusa Betina sambil menjawab…

“Always.”

Dan terus lagu Bon Jovi, Always menjadi lagu rasmi betapa setianya seorang Snape kepada Lily walau Lily memilih lelaki lain, dan ada anak bersama lelaki itu. Cinta seorang Snape tak m.ati bersama m.atinya Lily walau lebih 18 tahun berlalu.

Dan kenapa mantera hasil dari memori terindah ini mampu berubah menjadi bentuk lain kerana dipengaruhi cinta. Emosi paling kuat untuk melawan ketakutan, kebencian yang diwakili oleh Dementor.

Dan betapa cinta ialah memori paling indah seorang manusia, sehinggakan bentuk mantera berasaskan memori terindah hanya akan berubah kerana sebuah cinta.

Dan betapa kisah Snape ini jugak mengajar kita, bahawa sebenci mana pun ideologi yang dibawa oleh seseorang, seberapa tekad dan nekadnya mereka, tetapi terkadang…

Cinta mampu memadamkan semua kebencian. Cinta terkadang mengatasi prinsip dan jugak ideologi. Disangka pengkhianat, tetapi dialah yang paling setia dalam perjuangan menentang Voldermort dan ideologi fasisnya, dan semuanya kerana cinta.


New Zealand Semakin Dibadai Delta, Strategi Ardern Tak Berhasil?

Sejak pandemik Covid-19 membadai dunia pada tahun lepas, New Zealand dianggap antara kisah kejayaan negara dalam mengekang wabak berkenaan. Strategi Covid Sifar yang dilaksanakan menyaksikan tiada kes dilaporkan sejak Februari lepas. Tetapi semua itu berubah pada minggu lepas gara-gara kehadiran varian Delta.

Apabila kes pertama dilaporkan pada 17 Ogos lepas, perintah kawalan pergerakan (PKP) selama tiga hari dilaksanakan di seluruh negara. Kerajaan pimpinan Jacinda Ardern itu berharap menerusi strategi sedia ada, ia dapat menghentikan penularan Covid-19. Tetapi apa yang diharap berlaku ternyata meleset.

Pada Isnin lepas, kes Covid-19 di New Zealand akibat varian Delta kini mencecah 100 kes. Ardern kini mengarahkan PKP di seluruh negara disambung lagi selama tiga hari sehingga 27 Ogos. Sementara PKP yang dikenakan ke atas Auckland yang menjadi titik panas Covid di negara itu disambung lagi sehingga 31 Ogos.

Yang pasti, strategi ini mengundang rasa kurang senang warga New Zealand lebih-lebih lagi selepas kerajaan mengumumkan pintu sempadan negara akan ditutup sehingga akhir tahun ini. Ini tidak dibantu oleh kadar vaksinasi rendah di negara itu di mana 80% populasinya daripada 5.1 juta orang masih lagi belum divaksin.

Bagi Menteri Kesihatan Chris Hipkins, penularan varian Delta memaksa Wellington mengakui strategi sedia ada sudah tidak mencukupi untuk mengekang penularan Covid-19. Ini kerana kelajuan penularan jangkitan dalam tempoh 24 jam menjejaskan strategi PKP pantas dan pendek untuk jangka masa panjang.

Hal ini turut diakui oleh Ardern pada Isnin lepas tetapi masih menyifatkan ia strategi terbaik tatkala vaksinasi terus berjalan. Walaupun masih berharap strategi Covid Sifar terus berkesan dalam menghapuskan penularan jangkitan, Perdana Menteri New Zealand itu mengakui warganya perlu hidup bersama Covid-19. Kuncinya di sini ialah vaksinasi dan ia harus dipertingkatkan bagi membantu negara itu mencapai imuniti berkelompok.

Pada Sabtu lepas, 52,000 dos vaksin telah diberi sekaligus menjadikan jumlah dos vaksin yang disuntik kepada 2.75 juta dos. Begitupun, hanya sejuta warga New Zealand atau seperlima daripada populasinya yang mendapat vaksin sepenuhnya.

Selain New Zealand, negara jiran Australia juga terpaksa berdepan hakikat sama. Canberra turut memilih pendekatan Covid Sifar dengan PKP pantas dan pendek serta menutup pintu sempadannya sejak pandemik bermula pada tahun lepas. Tetapi kemunculan varian Delta mengakibatkan kes Covid-19 di Australia naik mendadak. Situasi ini tidak dibantu dengan kadar vaksinasi yang rendah sekaligus memberi tekanan kepada Perdana Menteri Scott Morrison.

Morrison sendiri mengakui strategi PKP yang dilaksanakan semakin tidak berkesan dan tidak boleh dibenarkan lagi berlarutan. Kini, fokus Canberra perlu dialihkan daripada bilangan kes kepada kadar kemasukan hospital. Perdana Menteri Australia itu melihat vaksinasi sebagai kunci sekiranya warganya perlu hidup bersama dengan Covid-19.

Di sebalik keinginan Morrison itu, tidak semua negeri di Australia berminat mengikut pelan pemulihan yang dirancangnya. Ini kerana mereka bimbang sekiranya pintu sempadan dibuka semula, ia akan membawa kepada peningkatan kes seperti dialami di Sydney ketika ini.

RUJUKAN:

Thompson, Ainsley. (2021). Delta Forces New Zealand, Australia to Rethink Covid Strategies. Bloomberg.

Corlett, Eva. (2021). ‘Big questions’: New Zealand Covid minister raises doubts about elimination strategy. The Guardian.

Menon, Praveen. (2021). NZ’s slow vaccination rollout criticised as Covid-19 lockdown extended. Reuters.

Sumber gambar: Kai Schwoerer/Getty Images


Kehebatan Ilmu Astronomi Arab Yang Dirompak Eropah

Di dunia Arab, wujud satu legenda di mana seorang pengembala unta berserban merah mengejar kekasihnya bernama Thurraya di langit sehinggalah dia membelah ufuk malam. Legenda ini sebenarnya merujuk kepada bintang Pleiades yang digilai bintang lain bernama Aldebaran atau pengikut dalam Bahasa Arab. Ia hanyalah sekelumit daripada pengaruh dunia Arab terhadap kajian alam semesta (kosmologi).

Dipercayai orang terawal yang merekodkan pencerapan bintang ialah orang Babylon – lebih tepat bangsa Kassite yang pernah memerintah di situ dari 1595 hingga 1155 SM. Mereka merekodkan semua penemuan dalam tablet-tablet batu dengan skrip tulisan pepaku (cuneiform). Salah satu contoh penemuan mereka ialah skrip MUL.APIN yang dianggap katalog bintang manusia yang pernah direkodkan.

Tetapi sebelum itu, kalau korang minat dengan sejarah Tamadun Islam, dapatkan buku pasal junjungan besar kita yakni RASULULLAH SAW sekarang! Boleh dapatkan melalui pautan: https://shopee.com.my/The-Patriots-Muhammad-Dakwah-dan-Diplomasi-i.238336777.4838248189

Menjelang abad pertama Masihi, orang Parsi mula menunjukkan minat terhadap bidang astronomi. Ini ada kaitan dengan agama yang dianuti mereka ketika itu iaitu Majusi/Zoroastrianisme. Contoh paling mudah, teks Younger Avesta yang menyebut dua buruj iaitu Pleiades dan Ursa Major (Beruang Besar). Mengikut kepercayaan orang Majusi, Ursa Major merupakan pelindung bumi yang bertanggungjawab melindunginya daripada serangan syaitan-syaitan yang terlepas dari neraka. Kira Ursa Major ialah Avengers versi diorang.

Apabila Tamadun Yunani dan Rom muncul, mereka membawa pelbagai mitologi yang mewakili bintang yang dicerap. Misalnya, buruj Taurus mewakili kisah Dewa Zeus yang menyamar sebagai lembu jantan bertanduk emas selepas jatuh cinta dengan puteri Phoenicia, Europa. Zeus kemudiannya melarikan wanita itu ke Crete melalui samarannya yang dipanggil Taurus.

Bagi para pengkaji astronomi Arab dan Islam, kisah-kisah di sebalik buruj-buruj ini bukan bersifat lambang semata-mata. Malah, ia amat membantu mereka mengenalpasti arah semasa berlayar atau mencari kiblat untuk bersolat. Ini menjelaskan mengapa banyak legenda bintang Arab termasuk Arab Badwi direkodkan dalam Kitab Suwar al-Kawakib (Buku Bintang-Bintang Tetap) yang dikarang cendekiawan abad ke-10, Abdul Rahman al-Sufi.

Kebanyakan kerja pencerapan bintang beliau dibuat di sebuah balai cerap di Shiraz, Iran. Selain mencerap kedudukan bintang, al-Sufi turut mengkaji teks astronomi yang dikarang cendekiawan Yunani terkenal, Ptolemy yang bertajuk Almagest atau Al-Magesti (terjemahan dalam Bahasa Arab). Dapatan beliau mendapati hampir separuh pengiraan bintang yang dibuat Ptolemy tersilap sebelum ia dibetulkan menerusi penerbitan Kitab Suwar al-Kawakib.

Selain memperbetulkan kesilapan cendekiawan Yunani itu, al-Sufi turut melakar ilustrasi bintang berdasarkan kedudukan sebenarnya dan pada glob bintang. Contohnya, Al-Maraa Al-Musalsala yang bermaksud wanita yang dirantai merujuk kepada Andromeda. Sementara Fum al-Hut pula yang bermaksud mulut ikan paus kini dikenali sebagai perkataan Bahasa Inggeris Fomalhaut di mana ia terletak dalam buruj Piscis Austrinus.

Tetapi sayang, selepas Kitab Suwar al-Kawakib diterjemah ke Bahasa Latin sekitar abad ke-12, perkataan asalnya hilang ditelan zaman. Namun begitu, jika diamati, sesetengahnya terus hidup dalam budaya popular (pop culture) termasuk filem, siri televisyen dan komik.

Contohnya, Algol yang terdiri daripada pembentukan pelbagai bintang terletak dalam buruj Perseus. Algol sebenarnya diambil daripada perkataan Arab ra’s al-ghul yang bermaksud Kepala Syaitan. Bagi peminat filem trilogi Batman arahan Christopher Nolan, itulah nama watak ketua League of Shadows (League of Assassins dalam komik) yang digalas Liam Neeson. Algol turut disebut sebagai salah satu sistem bintang yang muncul dalam siri filem Star Trek dan Star Wars.

Hari ini, kebanyakan nama bintang ditentukan oleh Kesatuan Astronomi Antarabangsa (IAU). Walaupun terlalu banyak nama bintang diberi selama ratusan tahun, IAU memastikan tidak wujud pertindihan dengan menetapkan nama standard bagi setiap bintang pada 2016. Di sebalik usaha ini, nama-nama Arab yang diberi pada bintang-bintang ini sejak dahulu lagi termasuk era al-Sufi dikekalkan. Ini termasuk nama Arab untuk Ursa Major, Al-Dubb Al-Akbar (Beruang Agung).

Di sebalik impak besar Kitab Suwar al-Kawakib terhadap dunia astronomi, amat mengejutkan terjemahan kitab ini ke Bahasa Inggeris hanya dibuat sekitar 2010. Kitab tersebut turut menjadi bahan rujukan para cendekiawan lain termasuk pemerintah Dinasti Timurid, Ulugh Beg.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:

World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN

Farazi Saber, I. (2022, 14 Julai). Ptolemy, Al-Sufi, and the Middle Eastern influence on cosmology. Middle East Eye.

Bob Huzen, K. (2012). Islamic Cosmology and Science. Universiti Canterbury.


Jenis-jenis Juraian Meteor

Juraian meteor atau meteor shower terjadi apabila bumi melalui kawasan yang mempunyai banyak sisa habuk dan debu. Apabila habuk daripada komet atau asteroid ini masuk ke dalam atmosfera bumi dan terbakar lalu membentuk garisan cahaya di langit, ia dipanggil meteor atau tahi bintang. Terdapat beberapa juraian meteor utama iaitu:Quadrantids Berasal daripada asteroid 2003 EH1. Dapat dilihat bermula akhir Disember hingga awal Januari. Kemuncaknya pada awal JanuariLyrids Berasal daripada komet C/1861 G1 Thatcher. Dapat dilihat pada akhir April dan kemuncaknya pada 22 April Eta Aquarids Berasal daripada komet 1P Halley. Dapat dilihat bermula pertengahan April hingga akhir Mei. Kemuncaknya pada awal Mei.Delta Aquarids Berasal daripada komet 96P Machholz. Dapat dilihat pada pertengahan Julai hingga pertengahan Ogos. Kemuncaknya pada akhir JulaiPerseids Berasal daripada komet 109P/Swift-Tuttle. Dapat dilihat bermula pertengahan Julai hingga akhir Ogos. Dan kemuncaknya pada pertengahan Ogos Orionids Berasal daripada komet 1P/Halley. Boleh dilihat bermula awal Oktober hingga awal November. Dan kemuncaknya pada pertengahan Oktober.Leonids Berasal daripada komet 55P/Tempel-Tuttle. Dapat dilihat pada bulan November. Kemuncaknya pada pertengahan November.Geminids Berasal daripada asteroid 3200 Phaethon. Boleh dilihat pada bulan Disember. Kemuncaknya pada pertengahan Disember.

Bagaimana cara melihat juraian meteor ?Anda tidak perlu mempunyai apa-apa alat khas atau canggih untuk melihat juraian meteor. Cukup sekadar mencerap dengan mata kasar sahaja. Semestinya kawasan cerapan yang jauh daripada pencemaran cahaya seperti bandar besar. Kawasan itu juga sebaiknya lapang tanpa gangguan seperti bangunan dan pokok.Waktu yang terbaik untuk mencerap juraian meteor ialah selepas tengah malam sehingga sebelum subuh. Anda hanya perlu menghadap langit yang paling gelap, posisi terbaik ialah dalam keadaan berbaring. Mata kita memerlukan masa lebih kurang 20-30 minit supaya anak mata terbuka pada tahap maksimum dan lebih banyak cahaya boleh masuk. Jadi, jangan terburu-buru dan nikmatilah langit malam sepuasnya bersama keluarga dan rakan.Cara mengambil gambar juraian meteor pula?


Contohi Almahrum Nik Aziz Ketika Menghadapi Isis

“Inilah yang saya tegaskan kepada Duta Besar Amerika Syarikat yang datang ke pejabat saya pada 28 April 2011 yang lepas, bahawa sepasang selipar pun tidak boleh dirampas dari tuannya yang berhak, apatah lagi sebuah negeri yang berdaulat seperti Palestin, lebih-lebih lagi tidak berhak untuk dirampas oleh Israel…Jika dunia lebih selamat dengan kematian Osama, adakah dunia juga lebih selamat dengan kewujudan Amerika?” (Almarhum Tuan Guru Nik Abdul Aziz, 3 Mei 2011).

Ramadan 2017 kali ini menyaksikan umat Islam terus dibayangi imej dan peristiwa keganasan. Tepat sepertimana telahan mantan Menteri Besar Kelantan, Almarhum Tuan Guru Nik Abdul Aziz Nik Mat enam tahun lalu sewaktu dikunjungi Duta Besar Amerika Paul W Jones, kematian Osama Bin Laden tidak semestinya mengakhiri keganasan bersenjata atas nama Islam. Sebaliknya, selagi mana akar permasalahan yang membawa kepada keberlangsungan gerakan radikal berkenaan tidak dibanteras, selagi itulah isu ekstremisme atas nama Islam tidak akan reda.

Semestinya, tindak-tanduk Amerika dan sekutu rapatnya Israel merupakan faktor yang tidak boleh dinafikan dalam kewujudan gerakan sedemikian yang semakin hari semakin berkembang. Akan tetapi, terdapat juga tiga faktor di peringkat setempat yang menyaksikan Amerika tidak boleh dipersalahkan seratus peratus: fahaman takfiri yakni fahaman yang menghalalkan darah sesiapa yang tidak sealiran dengan mereka, ketiadaan tokoh setempat yang boleh mengakomodasi aspirasi perjuangan berteraskan Islam secara bersederhana (moderate), serta ketiadaan sistem sokongan demokrasi yang berfungsi membendung fahaman ekstremisme daripada berevolusi menjadi gerakan bersenjata. Maka, berdasarkan kesemua perspektif ini, tidak berlebihan untuk dikatakan bahawa Almarhum Nik Aziz itu sendiri layak untuk dijadikan teladan bagi pihak berkuasa di Asia Tenggara untuk membasmi gerakan pengganas seperti ISIS.

Kelantan ialah sebuah negeri yang terkenal dengan gelaran Serambi Mekah. Akan tetapi, Kelantan tidak pula menjadi ‘pengrekrut’ ataupun ‘pengeksport’ pengganas bersenjata atas nama Islam secara besar-besaran sepertimana wilayah lain di Asia Tenggara. Hal ini berkait rapat dengan kepimpinan dua dekad Almarhum Nik Aziz itu sendiri, di samping sistem sokongan demokrasi di Malaysia. Sebagaimana menurut Prof. Emeritus Shaharir Mohamad Zain dalam karya beliau ‘Kepemimpinan Tok Guru Nik Aziz’, Almarhum memenuhi kesemua lapan ‘aksiom’ kepimpinan unggul: Insaf dengan kematian, mengusahakan nubuwwah dan hukumah (penegakan risalah Nabi Muhamad saw), adil, berhemat, ulul albab, berilmu, sakhawah dan ihsan (dermawan dan pemurah hati) serta teguh dengan wafa’ dan ‘a-hdad (kesetian yang tinggi dan mengotakan janji).

Pemerintahan Almarhum di Kelantan pula mengadunkan politik Islam dengan demokrasi. Meskipun anak lelaki beliau sendiri, Nik Adli pernah ditahan di bawah Akta Keselamatan Dalam Negeri (ISA) namun Almarhum tidak bertindak semberono meniup api permusuhan bersenjata, sebaliknya terus memanfaatkan sistem demokrasi Malaysia. Kaedah Almarhum Tuan Guru Nik Aziz ini secara tidak langsung mencegah Islamisme daripada membarah menjadi gerakan radikal bersenjata. Sebaliknya kaedah memendamkan permasalahan sebenar yang dihadapi umat Islam di Asia Tenggara hari ini tidak akan membawa kepada penyelesaian, sebaliknya ibarat membarakan api dalam sekam.

ASEAN sebagai contoh cukup ‘asing’ dengan naratif Pan-Islamisme seperti isu Palestin-Israel, campur tangan Amerika Syarikat, jurang sosio-ekonomi, manipulasi kontrak-kontrak di bumi umat Islam, dan lain-lain. ASEAN kini dalam proses membina kerjasama yang lebih rapat antara satu sama lain namun kerangka kerjasamanya kurang komprehensif. Hal ini tidak pula bermaksud ASEAN perlu mengubah paradigmanya hingga ke tahap menuruti segala ciri politi Islam seperti Parti Islam se-Malaysia (PAS) Kelantan di bawah teraju Almarhum Nik Aziz dahulu, sebaliknya cukup dengan mempertauti aktor-aktor utama pemimpin Islam di peringkat akar umbi. ASEAN tidak sepatutnya menuruti model Kesatuan Eropah secara total yang jelas kurang berjaya menangani isu ekstremisme hingga kini. Malah lebih parah, ASEAN dilihat terlalu melangit dan jauh dari membumi, tidak ubah seperti kelab elit ekslusif yang diwujudkan hanya demi kepentingan aktor perniagaan dan pasaran. Bahkan warga kelas menengah Asia Tenggara sendiri masih terasa ‘jauh’ dengan ASEAN.

Pendekatan ini juga tidak sepatutnya bersifat kosmetik dan sementara. Sebaliknya para pemimpin ASEAN di setiap peringkat perlu menunjukkan komitmen yang tinggi: bekerja bersama warga setempat memanifestasikan Islam sebagai ‘rahmatan lil a’lamin’ yakni rahmat buat sekelian alam. Pastinya, tauladan Almarhum Tuan Guru Nik Aziz ini merupakan panduan fleksibel yang boleh dilengkapi dengan pendekatan-pendekatan lain agar lebih komprehensif.

Oleh: Abdul Muein Abadi
Penulis ialah Pensyarah Program Sains Politik Universiti Kebangsaan Malaysia (UKM)


Tabung Tekun Untuk Usahawan Bumiputera

TABUNG EKONOMI KUMPULAN USAHAWAN NIAGA NASIONAL adalah sebuah institusi yang menyediakan peluang perniagaan dan dalam masa yang sama peluang untuk menjana pendapatan, dana untuk modal perniagaan, mendapatkan khidmat bimbingan dan sokongan jaringan usahawan kepada Bumiputera.

“RM 1.8 Bil berjaya disalurkan kepada 129,223 usahawan Bumiputera di seluruh negara dari 2011 hingga 2015” Baharom Embi, Pegawai Urusan & Ketua Pegawai Eksekutif, TEKUN

Amaun untuk pinjaman TEKUN bermula dari serendah RM1000 sehingga RM 100,000. Yang menarik disini ialah amaun yang perlu dibayar balik, hanya 4% nilai faedah pinjaman . Manakala menyimpan 5% daripada ni pinjaman setiap tahun untuk tempoh pinjaman.

Untuk maklumat lanjut mengenai Tabun Tekun, sila ke https://www.tekun.gov.my/ms/usahawan-tekun/skim-pembiayaan-tekun-nasional/syarat-syarat/..


Semut Pekerja Dan Semut Tentera

Sedang aku makan pau, dapat aku perhatikan tiga spesies semut yang berbeza sedang berkeliaran mencari makanan.

– Berwarna hitam dan besar saiznya.– Berwarna hitam, bersaiz kecil (halus)– Berwarna merah, bersaiz sederhana.*Aku pasti ni bukan semut api, semut api bersaiz kecil dan bentuknya bulat, manakala semut ni, warna merahnya lebih cerah, dan agak ramping. Mungkin orang sangka ia kerengga (weaver ants), tapi bukan juga, sebab saiznya lebih kecil berbanding kerengga.

Kemudian aku ambil sedikit dari pau yang aku sedang makan, dan meletakkannya ke atas permukaan konkrit tersebut.

Semut-semut yang pada mulanya berkeliaran seperti biasa, seakan masuk mod “overdrive”, bermakna pergerakannya menjadi semakin laju. (Mungkin dapat mengesan makanan berhampiran).

Semut pertama yang tiba di kawasan aku letakkan makanan, adalah semut berwarna hitam yang bersaiz besar itu tadi. Diperhatikan fizikalnya, ia memiliki kepala kecil dan mandibel kecil, bermakna ia adalah semut pekerja.

Ini yang istimewanya semut, depa tak terus makan makanan yang aku letakkan tadi. Semut tadi keliling makanan, kemudian dia pergi kembali ke sarang.

Macam mana aku tahu?

Ni kelakuan biasa semut. Semut pekerja yang bertugas sebagai “scout” (peninjau), akan kembali ke sarang untuk memberitahu ahli koloni (adik-beradiknya) yang lain lokasi atau tempat di mana ia jumpa makanan.

Macam mana dia beritahu lokasi?

Semut mempunyai kelenjar yang menghasilkan feromon (bau-bauan), pada bahagian abdomen (bontot yang besar tu)

Justeru dengan meninggalkan “trail” (jejak) dengan menggunakan feromon itu tadi, semut pekerja lain yang berada di sarang dapat mengikuti jejak feromon tersebut, seterusnya membawa ia ke lokasi makanan.

Dah sampai ke bahagian paling menarik.

Dah jumpa makanan, tapi bagaimana nak jaga makanan dari semut-semut spesies lain?

Di sini tugas semut tentera (major) bermula. Semut tentera ini mempunyai saiz, kepala dan mandibel yang lebih besar daripada semut pekerja.

Dapat aku saksikan sendiri bagaimana seekor semut tentera sedang “escort” 3 ekor semut pekerja ke lokasi makanan.

Menarik kan?